
Ka Jingsngewnguh Kyrpang 


Ha shuwa ban plie pyrda ia kane ka sawangka ha ka poitri kaba 
kyrteng Ka Latympang, nga sngew dei ban ai ka jingsngewnguh 
kaba khraw naduh tyllong ka dohnud ia baroh kito kiba ngan jer 
kyrteng hangne: nyngkong nyngshap eh nga kwah ban pynpaw'ia 
ka jingsngewnguh ia i parad Patsha Dkhar na Wyrto, u khun jong 
u kur Chadap Khliehriat, uba dang bat ia ka niam ka rukom bad 
ka knia ka khriam Ryngkew jong ka kur Chadap kaba ju pynlong 
ia ka kam blai ha u Mo-Le-tno. I parad Patsha Dkhar, i la leit ban 
ialam ia ka nongthoh ryngkat i Fr. loannis War na Mynso bad i 
Dr. Sylvanus Lamare. Ka jingai jingtip jong i Parad Patsha Dkhar 
ha ka dur ka khana ba i la iathuh shaphang ki jingjia kiba iadei 
bad ka khana pateng ka Syiem Latympang bad jingleit kdewjong 
i ia ki jaka puta, ka la long ka jingmyntoi ia ka nongthoh. Khublei 
shibun ia phi Parad. Nangta ka jingsngewnguh ka leit ruh sha u 
Dabiang Suchiang bad u Nicholas Dkhar, kiba la leit ialam sha 
kito ki jaka ha pynthor Latuba, ka jaka ha kaba la ju rep da u Miat 
Rynsut Pala, uba ka Syiem Latympang ka la iapmat bad poikha 
bad u. Kine ki rangbah ki la ai ruh shibun ki jingtip kiba iadei bad 
kane ka pynthor khamtam ia ki masi lur ba la kylla maw ki jong u 
Miat Rynsut kiba u la iehnoh ha pynthor namar ba u khlem pyllait 
ia ki mynba u leit on ia ka Syiem sha Dulan jong ka namar ba ka 
pang hajan pynthor jong u bad u khlem leit phai shuh sha lyngkha. 


La Yoh jingtip ruh na u Dabiang Suchiang ba ia ka pynthor Latuba 
mynta la rep da ka Niom Nongjngi' . Ka por ba la ioh ban i'asyllok 
bad kine ki rangbah ka la long kaba kordor shibun bad la record 
ia kaei kaba ki la iathuh. Ka jingkhublei kyrpang ryngkat ka 


jingsngewnguh ka leit ruh sha u Ma Rolace Sa'io uba na 
Changpung. Wat la um shym don ha ka met kaba slgji^a kon ^ 
bha hynrei um shym la tyngkai la i por ban ias^ok bad ka 

nongthoh bad ka la long ka jingmyntoi ia ka. Khublei i'a phi Ma, 
nang khlain noh kloi khnang ba ki pateng ban dang wan kin ioh la 
kiei kiei kiba dang sahteng kiba phi don ban ai na ka bynta ka 
jaitbynriew. Nga ai khublei kyrpang ruh ia u rangbah Heibormi 
Sungoh, na Changpung, uba la kloi met bad mynsiem ban iathuh 
bun kiei kiei kiba 'iadei bad ki jingjia shaphang ka Syiem 
Latympang, ia u Doloi ka Manar, u Bouhlanu Chadap bad ruh 
shaphang u Doloi ka Changpung, u Sahsyngkhrip Langwar 
Phyllei. Nangta sa ia kiwei de ki briew ka histori kum ki 
nongsyntiat jong ka Changpung ia ka Manar kiba kyrteng u 
Kyrdein Saio bad u Khre Lamare, ia kiba ka nongthoh ka la sot 
ruh na ka kot utei u rangbah U Kunok VOL I & II. 

Nalor kitei ba la kdew haneng, nga kwah ban ai khublei kyrpang ia 
i Fr. Ioannis War, i Principal ka St. Anthony’s College, iba la iarap 
ia nga met bad mynsiem ha kaba nga sngew ba ka jing'iarap jong i 
ka long kaba ngam lah ban niewtang bad kaba dei ban kynmaw 
junom. Nga ai ruh ka jingkhublei kyrpang ia i Fr. Lambert Dkhar, 
i Father rangbah(Parish Priest) ka Khrist Syiem Parish, Borato, 
iba la kloi ban ai jaka sah ryngkat ka bam ka sa ha ka por ba ka 
nongthoh bad ka kynhun jong ka ka dang leit ban wad bniah 
shaphang ki jingjia ha Wyrto kiba iadei bad ka Syiem Latympang. 
Khublei ia phi ruh Father bad nga duwai ba ka parish jong phi ha 
Borato kan nang kiew irat. Ka jingkhublei kyrpang ka leit ruh sha 
i Dr. Cornerstone Wann na Changpung iba la kloi ban leit ialam ia 
ngi sha Changpung bad pyn'iakynduh bad ki briew kiba tip ia kane 
ka khana pateng ba donnam ki Pnar. Wat la ha ki jingbunkam i la 
pyllait por na ka bynta jong ngi. Nga ai khublei ruh ia ki para jong 
i kiba la kloi ban pyllait por ha kaba ialam sha ka jaka sah jong ki 
‘riewkhmat ka Changpung. Ka jingkhublei kyrpang ka leit ruh sha 
i Kong Lily Lamare na Mookyndeng iba la iarap ha ka ban lap ia ki 
briew kiba tip. 

Nga ai khublei kyrpang ia ka Department of Art and Culture jong 
ka sorkar Meghalaya, kaba la kloi ban bei tyngka shiteng shiliang 
ha ka ban pynmih ia kane ka kot. 

Nga ai khublei kyrpang ia i kpa ka iing i Dr. Sylvanus Lamare iba 
la kloi ban synran ia nga haba nga leit jngoh sha ki jaka bapher ka 
Jaintia Hills kiba don ka jing'iadei bad ka khana pateng ba nga 
thoh. Ka jingai mynsiem jong i barobor ka ai bor bad pynshlur ia 
nga ba nga lah ban leh bun kiei kiei kiba bha na ka bynta ban bud 
dien ia kaei kaba ki longshuwa man shuwa ki la iehsyllai ha ngi 
bad pynsah ia ki na ka bynta ki pateng ban dang wan ha ka dur ka 
thoh ka tar. Nga ai khublei naduh ka dohnud baroh ia baroh ki 
khun jong nga bad ia i Mei jong nga iba la tymmen na ka bynta ka 
jingai mynsiem bad jingiaishah jong ki haba ngam don ha iing 
haba ki donkam ia nga hynrei kiba pdiang hun na ka bynta ka 
jingkiew shaphrang jong nga ha ka thoh ka pule. Nga ai khublei 
kyrpang ia i Carolyne J Thabah iba la kloi ban pynpeit ia ka final 
layout. 

Kyntang waiwot, nga ainguh ia u Blei Trai kynrad Nongbuh 
Nongthaw uba la kyrkhu ia nga bad ka iing jong nga, ba ngin lait 
na ka pang kajhia, ba ngin lait na ki jingma jingmynsawha ka leit 
ka wan. Khlem ka jingdon ryngkat jong U, kiei kiei kin ym long 
kumba ki long. Nga Nguh nga dem bad Khublei Shihajar nguh ia 
Me Blei jong nga. 

U Blei un kyrkhu kyrdoh ia baroh kito kiba don kti ha kaba iarap 
ia nga bad pynshlur ia nga ban pynmih ia kane ka kot. 

Khublei shihajar nguh 

Ka Nongthoh, 

Streamlet Dkhar 

Katto Katne Halor Kane Ka Sawangka 
Ha Ka Dur Ka Poitri 


Nongpule baieit, 

Sa shisien pat ngam lah khlem da pynpaw ia ka jingkmen kaba 
khraw bad ha kajuh ka por ia ka jingsngewnguh jong nga ia phi ki 
nongpule baieit eh kiba ju kyrshan ia nga ban ai mynsiem na ka 
por sha ka por ba nga lah ban thoh bad pynmih sa ia kane kawei 
pat ka kot. Kam long kaba suk ban thoh bad pynmih sawangka 
namar don bun ki jnit ki jnat ba ka sawangka ka ban mih pyrthei 
kan iahap ruh bad ki ain thoh drama. Ilynrei kita ki jingeh kim 
lah pat ban long ki dieng pyngkiang ia ki nongthoh ban thoh bad 
pynmih ia ki jingthoh jong ki. Ym shym la pynshongnongrim ia 
kane ka sawangka ha kano kano ka nongrim thoh drama ka ban 
shah teh ia ka nongthoh ban thoh ia ka. Lada ki kritik ki thew 
diengkot ia ka kum ka drama rynsan ki lah ban kdew katto katne 
tylli ki scene ba kim lah ban paw ne wanrah ha rynsan. Hynrei 
haba thoh ia kane ka sawangka ym shym don ka jingpyrkhat na 
ka liang ka nongthoh ba lah ne em ban pyni rynsan ia ka. Kam 
pher, lada lah neym lah, hynrei ka jingthmu jong kane ka sawangka 
ka long ba dei ban pynneh pynsah ia ka khana pateng shaphang 
ka Syiem Latympang. 

Kam long kaba suk ban thoh ia kano kano ka khana pateng lymda 
la pynshongnongrim na ki jingthoh ba la don lypa bad na ka 
jingleit wad jingtip ruh na ki longtymmen longsan kiba dang tip 
bad kynmaw shaphang kata ka khana pateng. Nalorkata donkam 
ruh ban da leit jngoh ia ki jaka puta kiba don jing'iasnoh bad ki 
jingjia; kumta ruh la leh ia kane ka khana pateng shaphang ka 
Syiem Latympang, kata ban leit jngoh ia ki jaka puta naduh hima 
Manar, ka Ilaka Changpung bad ka shnong Wyrto. Da shisha ka 

long kaba eh haduh katta katta ia ngi ki bym dei ki trai shnong 
ban wad jingtip kaba biang na ki longtymmen longsan kiba kloi 
ruh ban ‘iathuh bin pa bin ia ki jingjia shaphang ka khana ka Syiem 
Latympang. Nalorkata sa ia ki briew ki ban leit ialam sha kito ki 
jaka kum sha u Lum Le-tno ha kaba lah ban shem ia u Mo-Le-tno, 
uba la kad lai liang na ka jingsiat ka Syiem Latympang nalor u 
Lum Tiniang. La lap ruh ba dang don u Maw knia haduh mynta ha 
trai une u Mo-Le-tno uba phi lah ban iohi ha ka dur jong ka jingsop 
jong kane ka kot. Ka jingleit khmih sha pynthor Latuba ha kaba 
lah ban shem ia ki dur maw masi, kiba dang don haduh mynta 
hynrei ki bym long shuh ha ka dur ki masi lur na ka daw ka jingiaid 
jong ka por bad ka jingpynjot jong ka mariang da ki spah snem; 
nangta ia ki Myndo ha pynthor Latuba; don ruh sa ka Shuki maw 
ba ju shong kai u Miat Rynsut Pala bad ka Syiem Latympang 
haba ki leit kai samla ha Pudiar Dhari. Nangta sa ia u Maw hati 
jong u Syiem Mukroh bad ki thliewba la sieh lama kum u mawpud 
jong ka Syiem Latympang bad u Syiem Mukroh halor u Lum 
Sehlama 2 uba don hajan ka surok Mukroh kaba mih sha 
Nongphyllut. Kam long kaba suk ban iohi lut ia kitei ki jaka khlem 
da don ki trai shnong ban ialam; hynrei khlem da duh jingkyrmen 
ban ioh ia ki briew kiba don ka mynsiem i'arap kiba la ai jingtip 
shaphang kane ka khana pateng ba khraw ki Pnar. 

Khyndiat halor ki nongiashim bynta, la ioh jingtip na ki informant 
ba ki kyrteng ba dang sah ha ka khana pateng ba shisha ki long ka 
Syiem Latympang Chadap, ka Syiem ka Manar, u Bouhlanu 
Chadap, uba long u Doloi ka Manar, nangta u Doloi ka Changpung, 
u Sahsyngkhrip Langwar Phyllei; ki nongsyntiat ka Changpung 
kum U Khre Lamare bad u Kyrdein Sa'io. Ia kine ki jingtip nalor 
ba la interview na ki longtymmen longsan ka Ilaka Changpung, 
la sot ruh na ka kot U Kunok Vol I bad II ba la thoh da u Heibormi 


2 - Interview bad u Patsha Dkhar na Wyrto. 

Sungoh. Ki jingtip ba kham bniah halor ki kur ba la don bynta ha 
kaba phnieng shangkhawiah Ya ki Manar bad ba la shah pynriam 
blang ki long ki kur Sungoh, Iernbon bad Suchiang Madan. Ia 
kiwei pat ki tyngshop puron ha kane ka Sawangka la shu mutdur 
hi da ka nongthoh khlem da mut ne thew i'ano Yano kiba dang im 
ne la Yap. Kiwei pat ki kot Yarap ba la pyndonkam ha kaba pyndep 
Ya kane ka kot la kdew ha kaba kut jong kane ka kot kum ki 
reference iyngkat ka kyrteng ki informant kiba la ai jingtip lyngba 
ka jingiasyllok bad ki ha ka dur ka interview bad spot 
investigation. 

Khyndiat nga kwah ban pynshai ba ia ki kyrteng shnong kum ka 
“Shangpung” la spel da u “C” ha ka jaka u “S” kata “Changpung” 
thik kumba kynnoh ki briew kato ka jaka. Nangta ia ka jait 
“Shadap” la spel da u “C” kata “Chadap” kumba kynnoh ki briew 
sha ki thaih Jaintia. Ia ka shnong Borato la spel beit “Wyrto” 
kumba kynnoh ki briew kata ka jaka. 

Nga ai khublei kyrpang ia baroh kito kiba donkti ha kaba pynbha 
Ya kane ka kot ba kan long kumba ka long. U Blei un kyrkhu Ya 
phi. 

Khublei shihajar nguh. 

Nongthoh 

KALATYMPANG 

Ki Nongiashim bynta : 

Ka Latympang Chadap : Ka Syiem ka Hima Manar 
U Bouhlanu Chadap Manar : U Doloi ka Hima Manar 3 
U Chrong Chadap Manar : U Myntri Rangbah ka Syiem 

Latympang 

U Olin Pala : U Bakhraw 

U Khian Chadap : U Myntri Khynnah 

U Sbud (Shipai I), U Snel (Shipai II) bad U Swit (Shipai III) 

ki shipai jong ka Hima Manar 

U Rosingh Kamar : U rangbah shakri ka Syiem 

Latympang 

Ka Ramai Kso : Ka shakri ka Syiem 

Latympang 

U Khro Chadap : U Marangbah ka Syiem 

Latympang 

U Sahsyngkhrip Langwar Phyllei: U Doloi ka Ilaka 

Changpung 4 

U Wanmi Sai'o : U Myntri Rangbah ka Ilaka 

Changpung bad u Ksiang sha ki 
Manar 

U Ron Suchiang : U bakhraw ka Ilaka Changpung 

bad u Ksiang sha ki Manar 

U Kyrdein Saio : U Nongsyntiat ka Ilaka 

Changpung 

U Mon Phyllei : U Nongsyntiat ka Ilaka 

Changpung 

U Khre Lamare : U Nongsyntiat ka Ilaka 

Changpung 

U Miat Rynsut Pala : U baieit ka Syiem Latympang 

Ka Deimaia Pala : Ka kmie u Miat Rynsut Pala 

U Dawan Pala : U Khi kur jong u Miat Rynsut 

Pala 

Ka Phlo, Ka Phril, Ka Dil, Ka Roli: Ki Saw ngut ki para 

kynthei u Miat Rynsut Pala 

U Wanche Kamar : U shongkha ha ka kur Chadap 

Ki Paidbah ka Changpung bad Manar 
Ki Khorus kynthup ia ki duhalia 

3 Heibormi, Sungoh, U Kunok Vol. II, Future Creations, Shillong, 
(2005), p. 278. 

4 Ibid. 

Ki Myndo ba don mynta ha ka jaka 
ka Myndo U Miat 






Act I 

Scene - I 

(Ha ling ka Syiem Latympang, ha kamra heh ba ka buh kyrpang 
ban pynlong kano kano ka Dorhar ba kyrkieh. Don hangta ka 
Syiem Latympang, u Doloi Bouhlanu Chadap Manor bad baroh 
ki myntri bad bakhraw ka hima Manor). 

Ka Latympang: 

Khublei Doloi, myntri bad bakhraw ka Manar! 

Nga donkam kyrkieh eh ban iakynduh lang 
Wat la nga long ka Syiem marwei ngam lah rai, 

Nga donkam kein ia phi kumba long ka dustur 
Ba ka rai ba ngfn ai ha kane ka dorbar 
Kaba da pyrkhat sani bad ban pynhun ia ngi. 

U Bouhlanu Chadap Manar (U Doloi) 

Khublei Syiem ia phi ka khlieh nongsynshar 
Kumba la ju long bar’bor kane khep rub de, 

Ngin trei lang ban suk ban sain ka hima 
Ban lait ka sah nud bad ka jot ka pra. 

Da kawei ka jingmut ka rai to pynpaw 
Ka shon aiu kein ngi kloi te ban sngap! 

Ka Latympang: 

Te nga don ban ong, phi to pynshah shkor 
Ki Changpung te ki rhah bad ki ibishni 
Iajingiar badjingseisoh ki pynthor jong ngi 
Ka pawba dik dik ki thrang eh ia ki; 

Kum para shnong marjan kim shym kheih ia ngi 
Kumta man ka teng ki hiar thma ia ngi. 

U Chrong Chadap Manar (U Myntri Rangbah): 

Hooid Syiem kynrad ba phi ong kam bakla 
La haneng ne harum la ha iew ne ha hat, 

Nga ruh khlem bakla nga iohsngew shisha 

Ba para kher para mer ki ju ialap kumta; 

Ki pynsngew ba ki jawdud ia jingman bha jong ngi 
Ba kin da ioh kin kurup i'a ki hali jong ngi. 

Ka Latympang: 

Ka pyrthei aiu sha kaba kum kane! 

Da mynsiem jakhlia khlem sngew pap khlem sngew rem 
Ban wan leh thombor bad iuhroit khlem nongrim, 
Kum i'a nga ka shibor kynthei ha pyrthei! 

Nga dang mut tang khyllah ba ban bor i'a kynthei 
Hynrei nga bakla Khasi Pnar ruh jyllei. 

U Khian Chadap (U myntri Khynnah): 

Ka pyrthei la pap ym don kynthei shynrang 
Ka jingrhah ka ban, kam pap kim sngew sang 
Ki i'ohi ia phi kum kynthei ba shibor, 

Ki pyrkhat mano te i'a kynthei ban iarap 
Hynrei i'a phi Syiem la bor la buit ngin rap 
Ba nongshun da lei lei un ym ioh ka lad. 

Ka Latympang: 

Ngan duwai ba Kynrad un da ker ia ngi 
Na nongshun nongpcn na dusmon shisngi, 

Ko phi ’lei khyrdop bad phi ’lei kharai! 

Phi tip te ban da la muluk la jaka 
Ba wat la bun wat ki la tur ban pynpra, 

Hynrei kim shym lah ban kurup shisha. 

U Olin Pala (U Bakhraw): 

Te kumno kein Syiem kin lah ban jop thma? 

Tang dien rung dien mih ruh kim tip thikna 
Kane dei jingstad jong ki longshuwa 
Da ka buit ki la thaw ia ka hima Manar; 

Phim i ba la ker kut da synrang baiar! 

Jingjylliew jong ki, nongshun um lah prong. 

Ka Latympang: 

Kaba dei phi Bakhraw kaei ba phi ong 
Tang kawei ka khyrdop ban rung shapoh shnong, 
Tang ma ngi ki trai shnong kiba tip ia kata 
Ki nongshun te em, ba la thaw khnang kumta; 

Nga da sngewnguh shisha jingstad u longshuwa 
Kiba ieit da shisha ia kane ka hima. 

U Chrong Chadap Manar: 

Kane kein khyrdop ba don kut ba khlain 
Ka jingskhem jong ka ka pynpaw shynna, 

Ba kim shym lait ban rung na Changpung ki shipai 
Ka jingthmu jong ki bunsien la bijai; 

Hynrei ban khein sting ia kane ka kam, 

Da lei lei ngim dei ioh poi saw ka sian! 

Ka Latympang: 

Nga sngewnguh shisha ia shipai pahara 
Jingshlur ka jong ki bad jingtrei len lade 
Miet ruh la bad sngi jingim ban i'apli, 

Namar la muluk ban da bad ban ri 

Kum ki ’rang kieng wait bad ki ’rang kicng stieh 

Khlakawait bashlur, nongshun haei un tur! 

U Khian Chadap: 

Dei hangne kein Syiem kynrad baieit eh 
Ngi ki myntri, bakhraw ngi wan iamareh, 

Tang mar shu iohsngew ba phi donkam kyrkieh 
Ban iakynpham lem ban iaai bor ruh de, 

Kane mo ka kam kaba ha khmat eh! 

Ka la bha shisha ba ngi la tip jingshisha. 

Ka Latympang: 

Hooid, nga sngew khia ha lade ngam lah kun, 
Jingiarap ka jong phi ha kane ka dorbar 
Kan long jubanlak hakhmat dorbar Blei 
Hangne te baroh to ai ba ngin sei; 

Ban pynkhlain shuh shuh ia kane ka kut! 

Ba u nongshun un ym ioh da lei lei ban rung suk. 

U Bouhlanu Chadap Manar: 

Kaba dei ba phi ong ko myntri rangbah 
Khamtain haba mynta ngi la tip lypa, 

Ba nongshun u nongpen um dei bar jylla 
Hynrei u syndah khop d’u marjan marpa, 

Ngi nang pyrkhat ki marjan dei ki lok ban iashan 
Kam shym long kuinta da u nongshun pynban! 

Ka Latympang: 

To khublei Doloi, myntri bad bakhraw ka hima 
Jingpyllait por jong phi ha kane ka ia, 

Nga la pynsngew ha phi aiu nga sngew khia 
Nga da sngewnguh eh bad sngew shngain shisha, 

Te ngin iatylli da kawei kein ka sur 
la nongshun da lei lei ngin nym ai lad ban tur. 

Act I 

Scene - II 

(Ha madan dorbar jong ka Ilaka Changpung, don u 
Sahsyngkhrip Langwar Phyllei, u Doloi Changpung bad baroh 
ki myntri ki bakhraw ryngkat katto katne ki ‘riewkhmat bad ki 
rangbah ka Ilaka). 

U Sahsyngkhrip Doloi: 

Nga pdiang sngewbha ia phi baroh sha kane ka dorbar 
Ngan poi beit sha ka kam ban ym lat ka por, 

Bun na phi phi tip balei dorbar kyrkieh nga khot? 

Ki kam pyn'iar pud ngi don ban iasyllok 
Ban pyn'iar pud u sam najan shuwa ngi donkam! 

Hima ba kham jngai hadien ngin sa pyrkhat. 

U Wanmi Sai'o (U Myntri Rangbah): 

Kaba dei kein Doloi kaei ba phi ong 

Ban pyn'iar pud u sam ngi dei ban tur naphang! 

La jan ne la jngai ngim dci ban aili 
Ba kiwei kin tip ia jingshlur jong ngi; 

Mano te bym kwah la Ilaka ban iar? 

Sha ki lyhuh ka pyrthei lada long dei ban pyiar. 
U Sahsyngkhrip Doloi: 

Nga sngewtynnad shisha ban iohsngew ia kata, 
Ka thong ka dei ban ioh dakhol shuwa 
la hima ba marjan, kata dei Manar 
Hynrei kam suk ia ngi ban hiar thma kumta; 
Ngi ju pyrshang bun wat hynrei pulom ei 
Haei kein ka shong ka bor ka kynthei? 

U Ron Suchiang (u Bakhraw ka Changpung): 

Nga da sngew phylla ban iohsngew ia kata 
Ba Syiem Latympang kaba long tang kynthei, 
Kumno ka lah khang ia jingthombor kiwei? 

Dei ban don hangta ki khlawait ba shyrkhei, 
Nga te nga ai buit ban puson sani bha 
Ba jingthmu jong ngi kan long kam shisha. 

U Sahsyngkhrip Doloi: 

Hooid, kaba dei kata ba phi ong 
To ngin iasei lang ia ki buit kat ba don 
Na ki syrtap jabieng ba ngi don hangne, 

Da bor te la eh ban jop suk ia ki! 

Da kiwei pat ki buit ngin lah pynthame. 

U Wanmi Saio: 

Kaba dei eh Doloi kata ba phi ong 
Ki kyntien “Pynthame” ha jingmut ki shon, 

Don ruh ka jingong haba ym lah da bor 
Kawei pat ka lad dei da buit shukor; 

Da kawei ka jingmut ba kam kan long kumta 
Nga kloi ban pyni, “ngin pan iasuk thma”! 

U Sahsyngkhrip Doloi: 

Kumno kumta phi kren ko myntri rangbah? 

Dang don jingmut pat jingthmu pyn'iar pud? 

Lada ngin pyndem bad leit pan iasuk, 

Kan rkhie bein kan kynthoh ruh da ka kynthei 
Ba u Changpung dei khawpud sa ia ka kynthei! 

Em ngam kwah jingrkhie bein na kynthei da lei lei. 

U Wanmi Saiio: 

Map ia nga ko kynrad, phi la sngewthuh bakla 
Kaei ba nga ong kam shym mut kumta! 

Jingmut “pan iasuk” kam mut ngi pyndem 
Hynrei ba ngin suk ngin kren da ktien bajem, 

Ngin leh mynleh kein ba ngi kwah jingsuk, 

Jingthmu te kan sah ba ngin pynhiar kput. 

U Sahsyngkhrip Doloi: 

O! kumta seh mo pleng, ba phi don ban ong? 

Kumba ong hynne ban shu pynthame! 

Ba ngin pan iasuk bad ki Manar khleh bieit; 

Kata ruh sngew dei ka buit ban pynbieit, 

Hato ngin iasngap sa na kiwei de 
Sa ka buit aiu phin dang bynrap shuh? 

(U Doloi u phai khmatsha ka liang ka mon jong ka dorbar ryngkai 
bad ka pynbeit ia ki sla kti ban pyni dak sha kata ka liang). 

U Ron Suchiang: 

Sngew dei shi rukom ia jingai buit u Wanmi 
Namar la bun wat da ka bor ngi la pyni, 

Kam shym pyni soh ka pynlehrain pynban 
Tang ha khyrdop ym pat rung la shah mait naphang! 
Ngi la tip lypa ba Manar kin ym aili 
Ba ngin rung da ka bor ym don lad ia ngi. 

U Wanmi Saio: 

Ka dei kein Doloi, kane ka Manar khlemrain! 

Ka la pyni bor ka la pyn'iap lut phlain, 

Mynta da ka buit ka long ban shu khroh 
Ka kynthei ka kynthei kaba tlot baroh! 

Kan jem dohnud hin ngin tang shu kren jai! 

“Ba ngin iasuk thma bad ngin suk kynjai”. 

U Sahsyngkhrip Doloi: 

Lada baroh na ngi ngi mynjur ia kata 
Da kawei ka rai, ngin pyrkhat sani bha, 

Ngin ym pyntud shuh ia kane ka kam 
Ngin kynmaw tang kawei ba jingthmu long kane, 
Tang na rymmiang shyntur ngin leh myn pan iasuk 
Hynrei thong jong ngi ban dakhol muluk. 

U Paidbah: 

Hooid Doloi ngin kynmaw ia kata 
Na ka bynta Ilaka, na bynta Ilaka! 

U Sahsyngkhrip Doloi: 

Te mynta to ai buit, mano ban long ksiang? 

Iano ba ngin jied ban mih khmat sha Manar 
Ngim lah te ban leit kum shi kynhun ki blang, 

Ngi donkam tang uwei u ban long u ksiang 
Bad katto katne ngut ki ban synran ia u, 

Ban lah ban pynngeit ba ngi pan iasuk. 

U Rangbahi: 

Kan bha ba ngin phah da u myntri Wanmi 
Kum u rangbah te nga iohi ba dei ma u hi 
U ban sei ki kyntien na la thylliej bapnah, 

Sa ka main ba u don te shisha kum rangbah! 

Nga la sngap te na sdang ki nia ba u khlei 
Nga sngew skhem shisha kam un lah pyntrei. 

U Paidbah: 

Hooid ngi ruh ngi mon lang ia u Myntri Wanmi 
Ai un long u Ksiang ka Changpung! 

U Rangbahz: 

U Bakhraw Ron Suchiang ruh tharai u ibiang! 

Kata ruh ngin sngap rai u babun balang 
Nga shu ai jingmut hadien ba la sngew 
Ki kyntien ba u khlei ki long ba da thew, 

Ha u ruh ka main rangbah te ka paw 

La ha rynnieng u duna, ka jabieng pat ka khraw. 

U Sahsyngkhrip Doloi: 

Te na ka sur jong phi nga la sngewthuh mynta 
Sngew mat phi iamon ia kine ki rangbah! 

Baroh arngut na ki, ki dei ki khraw pyrkhat 
Te ngam artatien ba shaphrang kam kan iaid, 

Te Myntri Wanmi Saio bad Bakhraw Ron Suchiang 
Da kawei ka rai phin leit ban long ki Ksiang! 
UPaidbah: 

Ngi mynjur ngi mynjur! 

Hooid ngi mynjur! 

U Sahsyngkhrip Doloi: 

Shi kyntien te nga kwah ban iohsngew na ki 
Wanmi Saio bad kumjuh na phi Ron Suchiang, 

Phiin don ujor em halor jingtyrwa? 

Lada don eiei to pynpaw noh mynta; 

Shisien ba la rai ka dorbar ngim kylla 
Ngam tharai ban don shuh ka wit ka wa. 

U Ron Suchiang: 

Haba dorbar ka la mon na bynta ka jingbha 
Nga burom kein ia ka bad jingkwah u paidbah, 

Ngan ong shuh kumno, ai ngan pdiang mon sngewbha 
Ban long kein uwei na ki Ksiang ba la phah; 

Ngan ieng ruh skhem triang ba Changpung kan roi 
Ngan sei te la buit ba ngan pynngeit ia ki toi! 

(Shaw thap kti ki paidbah). 

U Sahsyngkhrip Doloi: 

Nga kmen ka mynsiem ba nga la i’ohsngew 
Ba phi pdiang jingtyrwa khlem don jingkhohnioh, 

Phi ruh ki paidbah phi la iapdiang hun 
Kane ka pyni ba jingbha kan sa wan 
Ha kane ka Ilaka kumba ngi la thrang, 

Ngin sngap pat mynta sa na u Myntri Wanmi. 

U Wanmi Saio: 

Nga ruh kein kumjuh ko Doloi kynrad 
Kumba ong u Ron a'iu ngan ong pat? 

Haba u paidbah ha ngi katne u shaniah 
Te ngam don hok keih ban said ban pynlah; 

Nga pdiang mon sngewbha ba ngan long u Ksiang 
Na bynta ka it ka hima ban tyrsiang. 

(Shaw thap kti biang u paidbah ). 

U Sahsyngkhrip Doloi: 

To katto la sngewthuh, dorbar ngan pynwai 
Phi baroh ar ngut phin pyneh la ka daw, 

Shibit hi janmiet phin leit sha Manar 
Ban tangon tyngeh haba dang saw u nar! 

Khublei mynta ia phi ki khun ki hajar 
Ngin leit pynkhreh noh ba por kan yrn bijai. 

Act I 

Scene - III 

( Ha khmat khyrdup ba don ka kut Manar, don lai ngutkishipai 
pahara ka hima Manar, ki shipai kiba jrong ka rynnieng bad i 
heh met ki bat la u sum ha kti kamon bod ka ryngkap ha ka kti ka 
diang. Rung u Ron Suchiang bad u Wanmi Saio). 

U Ron Suchiang: 

Khublei bah ngi don eiei ban ong ha phi! 

Ngi dei ki nong Changpung, ki maijan jong phi 


19 



Ka kyrteng jong nga ka dei u Ron Suchiang 

Bad une pat u lok u dei u Wanmi Saio (u kdew artad 

u Wanmi Saw ) 

Nga kyrpad ia phi ban sngap kein ia ngi 
Da jingmut babha ngi wan shane sha phi. 

U Sbud (Shipai l): 

Phi don aiu ban ong, ong hangne hi mynta! 

Ngin ym ai lad ia phi ban rung sha khyrdop 
Ngim lah ban shaniah iano iano ruh ! 

Khamtam lei ia phi ngim lah shaniah shuh, 

Phi la ju long teng u nongshun jong ngi 
Aiu mynta pat phi kwah? ong ia ngi! 

U Ron Suchiang: 

Sngewbha sngap seh bah, nga da kyrpad rit 
(u pyndait la ki kti bad kren da ka sur ba jem) 

Ngi long te ki Ksiang na ka dorbar Changpung 
Ban wanrah ia kine ki khubor ba la rai, 

Ban Yasuk noh bad phi naduh mynta ka sngi 
Ym dei te ka snam ban poi sha lynti! 

Hynrei da ka ktien ban iasuk lang bad phi. 

U Snel (Shipai 2): 

Lada ktien jong me ki long ba shisha 
Ai ngin talasi ia me baroh arngut mynta! 

Ngim shaniah ngim shaniah kumba ngi la ong 
Me la ju thorn bor, bunsien me la pynmong, 

Me ong kwah iasuk, thma ka dei ban kut! 

Kumno ngin ym mait haba jubor me rung sha kut. 

U Sbud (Shipai 1): 

Hooid, nga sngew dei ba ngin talasi 
Kumba ong maphi lok, ha kane ka kynti, 

Kim shym wan thombor ban rung shapoh kut 
Te lada dei shisha ba phi kwah jingsuk, 

Ai ngin leh la kamram to shah da kaba suk 
Kumba long ka rukom nongwei ngim shah rung. 

( Hadien da la dep talasi ki khlem lap eiei na ka metjong ki). 

U Snel (Shipai 2): 

Wat la ka paw te ba ki wan thylli 

Wat la ka paw ruh ba ki kwah iasuk thma, 

Ngim lah te ban ong ei ei da xna ngi 
Ngin phah ia kane ka khubor sha ka Syiem, 

Dei ma ka ban khot ha dorbar ban pynsngew 
la kaba dei kaba lait kan da said kan da thew. 

U Sbud (Shipai 1): (ha u Swit, u shipai 3) 

Khie leit ma phi lok sha ka Syiem ban pyntip 
la ka jingwan kine ki Ksiang na Changpung, 
iathuh ia kata ka khubor ba phi tip 
Sa wan iathuh pat kaei ngin leh sha khmat; 
Mameaphangnebarohamgutwatkhih! (haki Changpung ) 
Haduh ba ngin tip Syiem aiu ka hukum. 

U Swit (Shipai 3): 

Hooid lok jong nga, ngan march mynta 
Ban pyntip ia kane ka khubor ba ngi sngew, 

Dei ka Syiem la ka hukum ba kan pynsngew; 

Te nga la leit ho, {bran u mareh jlang ) 

Nga tip ba dei ka jong nga ka kamram. 

U Wanmi Saio: 

Ngi kloi te ban leh kat kaba phi ong 

{upeit bad ai dak da ki khmat ia 11 Ron ba ka kam kan 

sa urlong) 

Hooid ngin ap ia khubor na ka Syiem 

Ngi ngeit skhem ba kan long khubor kaba bha, 

Ba ki Changpung bad Manar kin iasuk mynta 
Nangne de shakhmat ngin mad tang sngewbha 
Ngin ym iashun shuh ngin im kum shipara. 

Act I 

Scene - IV 


(Ha iiny ka Syiem Latympang. Rung u Swit, u shipai 3). 
Ka Latympang: 

Balei jia ai'u ba kumne phi mareh! 

Mrad kynsha ai'u mo uba pynkyndeh? 

Ne mano ba beh katne phi kuhek eh, 
iathuh ia ka daw iathuh kloi mynta, 

Ban iohi kumne nga ruh nga ma khlieng 
la nga da kumne watju wan pyntieng. 

U Swit (Shipai 3): 

Map ko Syiem kynrad, ngam shym wan pyntieng! 
Nga wanrah ia khubor ba wan na ki ksiang, 

Ki Changpung te ki ong ba ki wan iasuk thma 
Kim kwah shuh ban leh da bor kum b’rabor; 
Khlem lap tiar pynmynsaw ngi la talasi 
Ngi dang bat ia ki ha khyrdop jong ngi. 

Ka Latympang: 

Phi ong du kumta, nga nang mut beh nongtuh! 
Nga la her syrngicw ruh ka bym lah ong shuh 
Haba kumta te katno ngut ki iawan? 

Ha jing'iohi jong phi ka idei shisha? 

Ki leh mynleh ne ba ki kwah iasuk thma! 

Phah ia ki sha nga ngan da bishar bha. 

U Swit (Shipai 3): 

Tang ar ngut Syiem kynrad ki wan met thylli 
Ki ong ruh ki kwah ban iakynduh ia phi, 

Ki ong ruh ba dei ki ksiang na Changpung 
Ba Dorbar ka la jied ban phah khnang sha phi, 
Mynta ngi dang ong ban ap ha kyrdop 
Tad da ioh ka ktien, na phi Syiem kynrad. 


22 



Ka Latympang: 

Kata te ym dei kam ba ngan rai wei briew! 

Wat la nga long Syiem, nga donkam la ki briew 
Ban da twad jingmut na Doloi, bakhrawbad myntri, 
Tang mih nangne khie leit khot shuwa ia ki! 

Ong kin wan kyrkieh, shane tang shiphang 
Khie leit her bran bran sa da wan phai biang. 

U Swit (Shipai 3): 

Hooid Syiem kynrad kumne nga la poi 
(U her bran bran kumba rynsied u thyllah, tang shiphang u la 
wan ryngkat u Doloi, ki bakhraw bad ki myntri ki rung ha 
kamra heh ba ju pynlong dorbar kyrkieh ka Syiem Latympang, 
ka Syiem ka la don lypa ). 

Ka Latympang: 

Phi la ia poi mo, ban khot ngam banse 
Ka dorbar ba kyrkieh mynta hi kumne, 

Namar kam ka dawa ba ngan leh kumta 
La i'athuh da uwei u shipai jong nga, 

Ba wan te ki ksiang na Dorbar Changpung! ( Ha u Swit) 
Khie khot ia nongwan rah kyrwoh, ong ba kin rung 
(Wut mih u Swit bad sa shiphang rung u Ron Suchiang bad 
Wanmi Saio) 

Ale rung rangbah ka Dorbar Changpung. 

U Wanmi Sa‘10 bad U Ron Suchiang: 

Khublei Syiem (Ki da nguh artad ia la ki Khlieh ) 

U Wanmi Saio: 

La phah ia ngi shane Syiem ban iakynduh ia phi 
Ka rai Dorbar Changpung ba ngin wan shaphi; 

Nga ngeit phin sngap aiu ngi don ban ong 
Por ba kordor jong phi ngin ym tuh 

Sngewbha shah shkor kane ngi don ban iathuh. 

( Sdang shuwa na phi Ron). 

U Ron Suchiang: 

Syiem donburom, Doloi, myntri bad bakhraw! 

La phah ia ngi shane ban wanrah ia khubor 
Nyngkong ba ngin pan map bad ngin nguh let, 
Namar ki kam be-ain ba ngi la leh bun wat 
Kaba ar pat ban wad ia ka jingiasuk thma 
Ngi kwah iateh lok bad kut ka hiar thma. 

U Wanmi Saio: 

Ban bynrap shuh i'a jingong u lok jong nga 
Ngi la ngiah kane ka iaum snam kynsha 
Klet noh por b’la leit kum jingphohsniew kynsha! 
Lada phi sngew i'ahap jingmuti'a kata, 

Ngin lalong lok bad iasuk noh baroh shyrta 
Kum paramarjan shnong ngin im da jingbha. 

Ka Latympang: 

Nga, ka Syiem hima Manar nga kwah shisha 

Ba suk ka sain kan synshar ia hima jong nga 

Nga kwah ba ki khun hajar kin shong sukshong sain, 

Ban lait ka shong syier bad ban im palei 

Ngan pan jingmut shuwa hato ngin map isynei? 

Myntri bakhraw jong nga la ki nia to sei! 

U Bouhlanu Chadap Manar Doloi: 

Syiem donburom ngi tip phi long ka Syiem 
Ba sbun, babha bad ba palei mynsiem, 

Katba lah ban sngewthuh ki kyntien jong phi 
Phi kwah tang ki jingbha suda namar la ka ri, 

Lada mynjur lang, ngim ong da kum wei pat 
Ngin pdiang jingsngew jong phi bad map jingpalat. 

Ka Latympang: 

Ka sur jong phi ka phawer shai ba ngin ia pdiang 
Ia jingtyrwa ki Changpung bad ban 'ia map kylliang, 
Lada kane kan pynbha lang ia ngi baroh ar liang 
Da kawei ka jingmut ai ngin iamynjur lang; 

Ban lait sah nud hadien bym dei jingrai shiliang 
Te kum ka dak mynjur baroh kti ngin rah lang. 

(Baroh ki rah la ki kti badpynpaw ia kajingmynjur ). 

U Myntri bad Bakhraw: 

Ngi ruh ngi mynjur, ngin iasuk thma naduh mynta 
Ban lait ka tyrut bad ka umsnam kynsha. 

Ka Latympang: 

Te khublei laiohsngew na u Doloi, ki bakhraw bad myntri 
Ngan pynsngew kein ia rai ba jingtyrwa ngi pdiang! 

Kum dak babha, mynta ngan pynbna ka bam khawai, 
Kum dak ka jingkmen bam ka dih ngin i'abam lang, 
Naduh mynta bad ki Changpung ngin iasuk thma 
Phi sa rah khubor babha b’la pdiang ia jingtyrwa. 

(Ka Latympang ka ong ha ki ksiang Changpung). 

U Ron Suchiang: 

Khublei ia phi Syiem kumjuh Doloi, bakhraw bad myntri! 
Nga la iohi jingsbun bad jingiar jingmut dorbar jong phi 
Kum dak jing'iasuk ngin wanrah ki blang lieh. 

Da ki ka knia iasuk ngin pynlong kyrkieh 
Khawai bah ngin pynlong ruh hadien kata 
Paid jong phi bad jong ngi baroh ar Hima. 

U Wanmi Sai’o: 

Hooid, Syiem kynrad ha kata te ka sngi 
Ngin pynlong ka khang shnong baroh ar na ngi, 

Ngin sa ai jingtip ia ka ia bad ka sngi 


25 



ia por bad ka jaka ngin pyntip ruh sha phi, 

Ban pynlong knia jingsuk, ka jingsuk ba paka 
Ba Manar bad Changpung kin teh lok shisha. 

Ka Latympang: 

Ngi ruh ngin p&ang ia jingtyrwa jong phi 
Ngin sa iakyndWi pat bad khublei ia phi! 

Hynrei shuwa ba phin mih, ka bam la pynkhreh 
Da bam pura bha, kat kaba ngi tyrwa, 

Namar dei kane ka sngi ban leh kmen 
Ban sdang ka jingsuk bad ka jingkyrmen. 

U Ron Suchiang: 

Khublei Syiem Kynrad la jingsbun jong phi, 
Ngin ia long kum ki lok naduh mynta ka sngi 
Ngin leit sha Changpung ban iathuh h’u Doloi, 
Ba jingtyrwa jong ngi na dohnud phin kloi 
Ban pdiang ia kaei kaba la i'akren 
Ban suk ruh kynjai ryngkat ka jingkmen. 

Ka Latympang: 

Khublei ia phi ruh kumjuh! 

Act II 

Scene - I 

( Ha Ilaka Changpung, shong u Sahsyngkhrip Langwar Phyllei, 
u Doloi Changpung ba dang tan duma na u noi, ujan rung u 
Wanmi Sa'io bad u Ron Suchiang). 

U Wanmi Sa'io: 

Khublei Doloi kynrad ngi la wan na Manar 
Ban pyndep ia ka kam ba la bhah ia ngi, 

Wat la ka i jwat haba dang nyngkong 
Hynrei hadien pat, ki kam ki la long, 

Ym dei Ron kumta nyngkong ngi hap pynrit? 

Ani ki shipai ki ieng ka tohkit! 

U Sahsyngkhrip Doloi: 

Khublei, myntri bad bakhraw ba nga shaniah 
(u kdew artad sha kajaka ba lait kawei sha ka mon 
bad kawei sha ka diang ban ai dak ia ki ba kin shong). 
Phi la leh ia ka ba dei eh to da iathuh sabiah 
Bin-pa-bin ngan da sngap kine ki shkor kyndiang 
Khubor aiu sha hangne phin pyntyrsiang, 

Hato kata ka kam phi kynduh mawsiang? 

U Ron Suchiang: 

Ka Syiem Latympang bad ki briew jong ka 
Ka phah khot ia ngi khlem don jingsuba, 

Hooid ki shipai jong ka ha shuwa 

Ki bat ha khyrdop kim ai lad ba ngin rung, 

Ki ong, “tad haduh ba Syiem kan ai ka hukum 
Ngin sa shah ia phi shapoh ba phin rung.” 

U Sahsyngkhrip Doloi: 

Hangta pat ka Syiem ka ai hukum kumno? 

Ka shah ne em ba phin iakynduh, 

Ki shipai ki khlem suba sniew eiei? 

Nga la artatien ioh jingthmu bijai ei, 

Mynta nga sngew skhem jingthmu kan sa long 
Ki khmat jong phi ki iathuh ba plan ka la long. 

U Wanmi Saio: 

Hooid Doloi kynrad na ka bynta la ka shnong 
Ngi la kloi te ban len lade katba long, 

Ngi kwah ba jingshaniah jong phi baroh kan jia 
Kan ym long lehnohei da lei lei shisha 
Ngin iatrei lang mo ( ha u Ron Suchiang ) lok baieit jong nga! 
U Sahsyngkhrip Doloi: 

Ka la bha shibun ngin sdang noh mardor 
Sa kiwei de ki kam ngin pyndep biang por 
Ngin nym pynsep ei tang khyndiat ka por, 

Ioh kylla mulot jingthmu ba la plan 
Khreh noh mynta hi khie leit noh bran bran 
Shuwa ba ki Manar kin kylla juban. 

U Ron Suchiang: 

Sa kano pat ka kam ko kynrad ngin leh? 

Ngi kloi mynta hi shata ban iabeh 
Ki te ki la pdiang ban iabam khawai lang 
Ynda knia iasuk ka la bit la biang, 

Kumta te ia ki ngi la pynkular 
Ki ruh ki la hun haba shit bashai kdar. 

U Sahsyngkhrip Doloi: 

Kumta ruh kan bha ba ngin pynkhreh dar dar 
Ban phah leit syntiat ia hima Manar, 

Ngin phah kum ki nongbylla sngi sha ki 
Kin trei hangta bad pynkhreh artad ia ngi, 
la ka lynti ba ngin suk ban leit iahiar thma 
Kin da leh husiar bha ban ym don ba suba. 

U Ron Suchiang: 

Kata kaba dei kein Doloi kynrad 
la hima ki briew kumno yn leit syntiat? 

Ma nga bad u Wanmi da leilei ym long! 

Namar ki la tip ba myntri ngi long 
Ngi hap ban pyrkhat da u thap u dap, 

Ban shu phah bylla khnang ban lait suba. 

U Sahsyngkhrip Doloi: 

la kata ka kam phim donkam ban khuslai 
Ngan phah syntiat ia hima Manar da briew bajaijai, 
Don lai ngut ki briew ngan phah khot kumne 
U Kyrdein Sa'io, u Mon, u Khre Lamare; 

Kine baroh lai kin leit pan shakri 
Lada ka la map kan shah kein ia ki. 

U Ron Suchiang: 

To kata ka la biang sa pynbeit hi maphi 
Kaei kaba dei ba kin leh la deiti, 

Lada donkam ia ngi to sa da phah ktien 
Ngi ruh ngin iaid noh sha la ki jong ki iing, 

Khublei sa shisien Doloi kynrad jong nga 
Katto ia mynta ngin leit noh shuwa. 

( baroh ar ngut ki iamih noh). 

Act II 

Scene - II 

(Ha iing ka Syiem Latympang ha Manar rung u nongap 
jingkhang bad u iathuh ba don lai ngut ki briew ba kwah 
iakynduh ia ka na Changpung). 

Ka Latympang: 

Kiei kita ba kwah iakynduh ia nga mo? 

Haba dang shu dep 'iakren kam kumto! 

Ki donkam aiu pat shisha ban ong mo? 

Ngam lah sngewthuh shuh ia jinglong ki briew 
Ban shu phah leit phai noh ruh la paw sniew, 

Long khlem akor ruh ha khmat ki briew. 
khie ong ba kin wan! 

(Ha u nongap jingkhang ban leitkhot ia ki. Rung u Kyrdein Saio, 
u Khre Lamare bad u Mon Phyllei, ki da nguh ngon la ka khlieh 
bad pyndait la ki sla kti ). 

Baroh lang: 

Khublei Syiem. 

Ka Latympang: 

la phi ruh rangbah Changpung Khublei! 

Baroh lai kumne phi Yawan balei? 

Ka kam kyrkieh aiu eh mo? 

Haba nga la dep iakren kam kumto 
Balei phi la kloi ban Yabuh sngi ne kumno? 

Ban pynlong knia jingsuk phi la kular kumto. 

U Kyrdein Saio: 

Syiem ngi wan da kawei pat ka kam sha phi, 

Kumba ngi ju bna jingjemnudjong phi 
Nalor ngi tip ruh ba ngi la Yasuk bad phi 
Te ngi wan kyrpad rit ha khmat burom jong phi, 

Ba ia ngi kiba duk phin khot shong shakri 
Tang ban Yaim ja la ki khun ki kti. 

Ka I.atympang: (sha u nongap jingkhang ) 

Khie leit khot ia u Rosing Kamar, u Rangbah shakri 
Ong ia u ban wan mar mar shane. (Rungu Rosing Kamar ) 
U Rosing Kamar: 

Khublei Syiem, phi phah khot ia nga? 

Hukum Syiem kynrad kaei ba ngan leh? 

Ka I.atympang: 

Nga Yohsngew phi donkam nongi'arap! 

Phi te uba donbok, peit kine ki rangbah Changpung 
Ki wan khnang shane ban wad kam shakri! 

Lada ym pat ioh briew to ai kam ia ki. 

(sha kita ki nong Changpung ) 

Phi pynithuh ia lade ha une u rangbah 
la phi un sa ai kam ban trei la ka bhah. 

U Rosing Kamar: 

Ale kata bad nga, ngin sdang trei noh mynta 
Phin iapynkhuid phloin kane ka kper mynta, 

Sdang shuwa najan ka dulan ling Syiem 
Ynda dep nangta sa pynkhuid sa nadien, 

Ka don ka shyngoid sniang hadien ka iing rit 
la kata ruh pynkhuid ban i biang ban i bit. 

U Kyrdein Saio: 

Sa ia kane ka kam bhut bhat ngin iatrei! 

Kam shim por nga tip lai ngut ngin iabhah 
Ngan sdang ma nga nangne phi pat nangtai Khre, 
Nangtai u Mon Phyllei, shiphang smat ngin trei 
(u pynkohnguh ia ki lok ) 

U Khre Lamare: 

ia ngin iatrei noh yn nai iabun ktien. 

(bad shiphang shisha ki la dep trei lut ) 

U MonPhyllei: 

Khublei bah Rosing ngi la dep lut ka kam 
Sa kaei pat phin bthah ia ngi ba ngin bhah? 

( Mih u Rosing Kamar na sem dieng) 

U Rosing Kamar: 

O ... o, phi la iadep kloi mo ka kam ba nga ai! 

Ap ngan da leit jngoh bad bishar da lade, 

(u iaid artad sha kper) 

Wow shisha ka jingtrei kaba janai bha! 


31 



Kaba ihun shisha, to khie leit sait kti shuwa 
Ngin shongthait shiphang ban iabamja 
Ngin sa iabteng biang ynda la dep bam ja. 

Act II 

Scene - III 


( Ynda da dep bam ) 

U Rosing Kamar: 

Phi la iabam kdang phi la bam pura? 

Te ynda la bam kwai bad ka dih duma, 

Sa shim kine ar tylli ki waitlam 
Bad une u sdie sa leit hiar shathie, 

Sha ’lawbniap pom dieng ban ioh shna shyngoid 
Ba phi iaong ka la rim eh katei ka shyngoid. 

(Mih noh u Kyrdeifi Saio, u Khre Lamare bad u Mon Phyllei ban 
leit sha law bniap ). 

U Kyrdein Saio: 

Shim ma me nangto khre khyllad kito! 

Ki jvrmi bad dieng ba ngin thaw jingkieng 
Leh bran bran buhrieh ha ka tai ka synrang. 

Ban ioh shna lynti iaid ba ngin laid shaphrang 
Me pat Mon Phyllei pom dieng shna shyngoid 
Nga pat ngan pom dieng ban kit sha ling Syiem. 

U Rosing Kamar: 

Phi la iadep kam mo shuwa ban sep sngi? 

Phin leh aiu mo kito ki dieng phi kit? 

U Kyrdein Saio: 

Ngi mut ban shna bha ia jingker sem sniang 
Ba ka la i tor eh ioh lait lut ki sniang, 

Ym lei lei em bah ba ngi leh khlem bthah? 


32 



Koit lada ym long, ngan buh noh ha kyndong; 
Ne ngan leit rah pat shathie sha rudnong! 
Hukum ma phi keih ka long ne ym long? 

U Rosing Kamar: 

Nga da sngewbha eh, te ym long balei? 

Nga iohi 'ia ka kam janai ba phi trei, 

Ngan sa da iathuh ia kane ha ka Syiem 
Ka ruh kan sa kmen jingtrei hok jong phi, 
Niuma, sa puh noh lashai ia ka kper 
Ynda phi la dep, sem sniang pat sa ker. 

Baroh lai ngut: 

Hooid bah Rosing! 

U Rosing Kamar: 

Lada phi la dep te ki kam baroh 

Phi lah ban leit kai shipor wan phai noh, 

Shuwa ban kem dum, khublei mo kata! 

Sa leit thiah hangtai hajan ka sem dieng 
Ynda la lah bam la lah sait bad khlieng. 

Baroh lai ngut: 

Khublei! 


Act II 

Scene -IV 

C Ha lynti sha Changpung ban leit sha i'ing u Sahsyngkhrip 
Langwar Phyllei, u Doloi). 

U Kyrdein Saio: 

Ade lok! Ngi la poi kloi mo sha shnong! 

Dei kato ka jingkieng kein ba ngi la shna harud nong, 
Hynrei la jynjar ban iaid ha ka miet ka iong 
Ngin hap tur ruma ia ka maw ia ka dieng; 

Mynta la suk jai ngin 'iathuh h’u Doloi 

Ngi la pynbiang ka jingleit syntiat, ngi la poi. 

U Khre Lamare: 

Hooid lok katLo Doloi un sa kmen! 

Ngi la dep syntiat lut i'a ka shnong Manar 
Mynta ngin leit ong ban buh por sngi a'iu? 

Ban pyndep noh kein i'a kam ba ngi la thmu 

la lok ngin rung noh Doloi katta u la ap 

Un tang iohsngew khubor mynsiem jong u kan dap. 

U Mon Phyllei: 

Hooid, lok nga mynjur i'a ka jingong jong phi 
Ngin ym pynlat por khubor kmen ngin i'athuh, 
la ngin iarung noh sha dulan jong u 
Ngin iathuh bin-pa-bin a'iu ngi kynduh, 

Ka thong ka la jan ban dei ha sohpdung! 

Mynta kan sa i'ar Uaka Changpung. 

( Rung u Kyrdein Sa'io, u Khre Lamare bad u Mon Phyllei, don 
lypa u Doloi uba dang tan duma na u noi). 

U Sahsyngkhrip Doloi: 

Ale rung rangbah, phi la iapoi mo! 

Kata ka kam syntiat ka long kumno? 

Ade phi i'a i phuh mut phuh mat du! 

Balei phi iadon khubor ba bha a'iu? 

To iathuh kloi noh ngan shah shkor mynta 
Nga la shu pyrkhat sah bad sngew lynga. 

U Kyrdein Sa'io: 

Hooid shisha te khubor kaba bha 
Ngi la dep pynkhreh i'a ki ban hiar thma, 

Ngi ap tang ban buh ma phi i'a ka i'a 
Ngin ym pynslem shuh ioh ki lap i'a ka plan 
Bran bran ai ka rai ban ioh trei kloi lan. 

U Sahsyngkhrip Doloi: ' 

To kata nga la sngewthuh shai ym long pyntud 
Kum ha kano ka sngi phi iaai jingmut? 

Ban pyndep noh ia ki ym ban iasuk! 

Ngan phah noh ia myntri bad bakhraw sha Manar 
Ban ong ba ka sngi knia jingsuk ka la dei, 

Ka sngi Pyngkat ne Pamtiah ka bha eh jyndei. 

Act II 

Scene - V 

(Ha kut Manor don u Sbud, u shipai I bad u Snel, u shipai 2 , Rung 
u Ron Suchiang bad u WanmiSaio ). 

U Shut (u Shipai I): 

Nangta kumno rangbah Changpung 
Phi donkam ne phi shu iawan kai? 

Shuwa ba phin rung ngim banse talasi 
Namar kata ka dei ka rukom jong ngi. 

(U talasi bad ym shym lap ei ei, a ong ha u $nel, u shipai 2) 
ialam ia ki sha dulan paki ka Syiem! 

Ki donkam ia ka, phi sa wan kloi lan. 

U Snel (u Shipai 2): 

To lok kumne dar dar ngan iaid bran 
Ale lok Changpung ia phi ngan ialam 
(Ukhot ia u Ron Suchiang bad u Wanmi Saio ) 

Nga ruh nga dang don ki kam ba sah teng 
Ngam long pynlat por nga dang dei ban bteng, 

Kumba phi la sngew ba nga hap wan kloi 
Te mynta kumne ia ngin ialeit kloi. 

(Mih u Snel, u Shipai 2 ryngkat u Ron Suchiang bad u Wanmi 
Saio). 




Act II 

Scene - VI 


(Ha ling ka Syiem Latympang ka Syiem ka dang thum ia u shang 
kwai ban bam kxvai rung Snel, u shipai 2, u Ron Suchiang bad u 
Wanmi Saio ). 

Ka Latympang: 

Rung rangbah, shong hangne shiphang 
(Ka kdew ia ka shuki dieng ba jrong ) 

la u Doloi, ki myntri bad bakhraw ngan phah khot kloi lan 
Ban wan noh shane, ba ngin iakren lang 
Ki kam ba phi don ban ong dei ban iarai lang. 

(Rung u Bouhlanu Chadap Manor, u Doloi ka Manor, u myntri 
rangbah-u Chrong Chadap Manor bad u bakhraw - u Olin Palo) 
Ka Latympang: 

Kine ki myntri bakhraw ki la wan poi, 

Ale shong myntri, (ka kdew da ki sla kti) kine ki rangbah 
Changpung! 

Ki wan ban iakren ia ka kam ba dang sah 
(Ka phai sha u Ron Suchiang bad u Wanmi Saio ) 

To ong kein kaei ba phi don ban ong! 

Mynta ka la biang ba ngi iadon lang. 

U Ron Suchiang: 

Syiem kynrad ngi wan ban iathuh ia phi 
Ha khmat jong phi U Doloi, ki bakhraw bad myntri, 

Ngi la rai ban pynlong ka jingknia iasuk 
Kumba la kular, mynta ngin pyndep, 

Ngi la rai kawei ban iadon ryngkat 
Ha katai ka sngi Pamtiah ne Pyngkat. 

U Wanmi Saio: 

Te ko Syiem kynrad kumba la iakhlei 
Juban te ngin bat ban suk ban palei, 

Ki blang ba lieh shoid, ngin wanrah ma ngi 
Ban buh ka jingknia iasuk ngi bad phi; 

Hadien ka jingknia ngin iakhawai lang 
Baroh ar ki shnong ngin iakhang shnong lang. 

U Ron Suchiang: 

Kumta Syiem kynrad kumba la biang ka nia 
Ngin wanrah ma ngi ia ki blang ba ngin knia, 

Hadien ka jingknia ngin iabam khawai lang 
Te baroh ar shnong ngin iakynduh lang; 

Ha madan Manar harud wah Umpyai 
Kata jubanlak ba ngi don ban ai. 

Ka Latympang: 

Lada sngi bad jaka ba phi buh ka la biang 
Te ngi ruh ngi mynjur ban iapynbeit lang, 

Nga ngeit U Doloi, bakhraw bad myntri 
Kin mynjur ba kan biang lut ha kata ka sngi. 

U Bouhlanu Chadap Manar (U Doloi): 

Nga te nga mynjur ngam don jingujor 
Haba thmu babha, ka rai dei ban khein kor, 

Ka shong sa ha phi ki myntri, ki bakhraw 
Na nga hi te ym don ka woh daw. 

U Chrong Chadap: 

Ngi ruh ki myntri ngin leit woh daw lei? 

Haba la biang ka nia ka jutang ba la khlei 
Ngi mynjur Syiem kynrad ia ka rai to ai 
Ba naduh mynta ka thma ai kan wai. 

Ka Latympang: 

Haba kumta da kawei ka rai ngan pynsngew 
Ba ka knia jingsuk kan long kum b’la thew. 

( Ka Syiem Latympang ka da phuh samrkhie, ka kner artad ia ka 
kti sha ka shakuriaw ba don hangta hajan bad kynruh ban khot 
ia la ka shakri kyntheijong ka ka Ramai Kso, rung ka Ramai Kso 
bad ka nguh ngon badpyndait la ki sla kti). 

Khie leit pynkhreh ja kat, kiba don hangne! 

Ban pynpaw ba jingkmen sngi jingsuk ngin rakhe. 

Ka Ramai Kso: 

To Syiem kynrad. 

Ka Latympang: 

(Ha U Khian Chadap) 

Ko myntri khynnah ka kam ai ngan bthah 
Sa pyntip ia U Sangot ba un pyrta shnong, 

Ba kin khreh kin khrum ba kin mih paidbah 
Ha ka sngi Pyngkat ne ka sngi Pamtiah 
Hangthei ha madan harud wah Umpyai 
Kan don knia iasuk bad ka jingkhawai. 

U Khian Chadap: 

Hooid Syiem tang mih nangne ngan leit bad ngan bthah 
Ia U sangot ban pyrta shnong ryngkat bad ka bom 
Ngan ong un pynkhreh ka pyrta ka shula 
Ba paidbah ka Manar kin ia kmen ia sngewbha. 

Ka Latympang: 

To katto la biang ban ngin ia pra noh 
Sha la ki jong ki iing bad ngin sa ia shem pat 
Khublei Myntri to khie laid suk. 

Act III 

Scene - 1 

( Ha madan Manor harud ka wah Umpyai, don u Sahsyngkhrip, 
u Doloi, ki rang bah ka Changpung ). 

U Sahsyngkhrip Doloi: 

Peit shane baroh phi ki rangbah mynta 

Kane ka madan shyiap ban Yapynlong knia iasuk, 

Te ha ka miet Muchai khmat rangbah phin wan 
Ki waitlam bad ki sum phin wanrah sha madan, 

Ngin buhrieh ia ki hapoh une u shyiap 
Ki Manar bapli da lei lei kin ym lap. 

U Wanmi Sai'o: 

Hooid, Doloi kata dei ka hukum ba ngin leh 
Kan long kumta shisha kumba phi kwah! 

{Mih noh baroh nangta ). 

{Ha ka sngi Pyngkat ki Manor ki la iamih ban iapoi sha kata ka 
jaka ban khia iasuk thma baroh shi shnong da ka jingkmen, 
ryngkat ka riam ka beit bad ka khor ka khriam kaba bha bad ki 
jingdeng jingkieng kiba kordor. Ki khlem tyngkai ia la ki jingdon 
jingem ban riam ban phong ha kata ka sngi ba kmen la kum kiba 
leit sha ki lat ne leit bam khana ). 

Ka Latympang: 

Kumne ngi la poi ha kane ka madan 

Ba sa khyndiat por te knia ka khriam kan ieng! 

Kumba la Yakut ki Changpung kin wanrah 
Ki blang lieh sha duwan ban buh ka jingknia, 

Ki Changpung te imat kin kham slem ba ki blang 
Dei ma ki kein kiba pynkhreh bad pynbiang. 

U Bouhlanu Chadap Manar U Doloi: 

Ia ba wan te kin wan ngam artatien ia kata, 

Syiem kynrad wat khuslai kin poi hi nga tikna 
Yn leit pher aiu Syiem lada ngi ap shipor? 

Jingsuk ia ki bad ngi kan synshar noh b’rabor; 

La katta ki snem ngi la iaim kum nongshun 
Naduh mynta ka sngi ngin im kum para ri. 

Act III 

Scene - II 

(Ha Changpung, don u Sah Syngkhrip, u Doloi bad ki Myntri 
jong u ). 

U Sahsyngkhrip Doloi: 

Mon, phi la iapynkhreh em ia kito ki khyllud? 

Ki khynnah ba kin phong da jain ba lieh shaid, 

Kumba nga la jied tikna ia ki na jait 

Sungoh, Ymbon (iembon) bad Suchiang Madan, 

Ban long ki ’langknia hangthie ha madan 
Ba Manar kin mut beit ba dei ki ’langtlem. 

U Ron Suchiang: 

Hooid kein Doloi, ngi la pynkhreh lypa 
Ki jain ba kin sop ba lieh bad ba sada, 

Kin spain shi rynnieng bad shkor b’la suh khnang 
Bad u tdong ruh kumjuh ba kin long kum ki blang. 

U Sahsyngkhrip Doloi: 

Ka la bha shibun eh da kynmaw ia kane, 

Ban pynpei thliew ia ka bynta ki khmat ruh de 
Khnang ba kin iohi shai bad kin ym iap op 
Ba kin lah ban par kum ki blang thop shi thop. 

U Ron Suchiang: 

Wat khuslai shuh ia kita baroh ki kam 
Ngi la dep pynbiang bad leh ia kamram, 

Kaba ngi dei mynta ka long ba ngin tip 

La ki Manar ki la poi ne em ha madan 
Khnang ba ngi ruh ngin mih noh nangne kloi lan. 

U Kyrdein Sai'o: 

Ka jaka ba ngi jied ka long ba paka 
Ba na hima Manar ju iohi shynna, 

Ki Manar kin mut beit ba ki dei ki blang tlem 
Phewse da khynnah b’la pynriam blang kin dem, 

Kin ym poi pyrkhat i'a ki buit ba la phnang 
Ba ngi la pynap shangkawiah b’la mang. 

U Sahsyngkhrip Doloi: 

Tangba shuwa ban poi harud wah Umpyai 
Bthah ia ki rangbah ban nym leit sha jngai, 

Ban ieh shuwa ia ki blang hangta ha madan 
Ban pynpaw ha ki Manar ba blang ki dang bam phlang, 
Lym kumta khlem pep ki Manar kin ithuh 
Ba kim dei blang shisha jingthmu jong ngi kin sngewthuh. 
U Ron Suchiang: 

Hooid Doloi ngin leh kumta thik kumba la bthah! 
Kumba phi la kwah ngan kynmawia jingbthah 
Kata ka khubor sha ki rangbah ngan rah 
Ba ki khynnah riamblang ha shiliang kin sangeh. 

Act III 

Scene - III 

C Ha madan Manar harud ka wah Umpyai, la thaw ka rynsan ba 
kyrpang ia ka Syiem Latympang, U Doloi Bouhlanu Chadap 
Manar bad ki myntri, bakhrawjong ka, kham pajih na ka jaka 
ba shong ki paidbah. Don hangta ka Syiem Latympang, U Doloi 
Bouhlanu bad la ki myntri, ryngkat bad katto katne ki rangbah 
na Changpung ). 

U Bouhlanu Chadap Manar U Doloi: (Ha Ki Changpung) 
Nga tharai kan bha ngin sdang noh kham kloi 
Ba ka sngi ba kyntang ia ngi ka la poi, 

Khnang ba ngin ioh iabam ban ioh iadih sngewbha 
Ban kynhoi ban risa bad ioh ia biria, 

Ban leit phai sha 'ring shuwa ban iong rein 
Ban ioh pynjah thait lashai ban leit trei kein. 

U Ron Suchiang: 

Lada long te Doloi ngin i'aap sa shiphang 
Mynta dang ieng eh ka sngi bad dang shit kyrang, 

Ieh kan da kham noh kein sa khyndiat ka sngi 
Ngin sdang noh ia ka kam bad jingthmu jong ngi 
Peit ki thie ki blang lieh la wan niah ia ki 
Kumne ki la poi ka kriia ngin pyndep da ki. 

(Kynsan kynsan ka Latympang ka kyndit haba ka iohsngew ia 
jing'iapyrta ki khynnah bad phai ki khmatsha Manar). 

Ka Latympang: 

Wow ko mei ko pa jong nga! Balei kumtei 
Ka tdem aiu sha katei kat katei? 

Ba mill na shnong jong ngi nangtei! 

U Mon Phyllei: 

Shish! phi Syiem, phi kren bieit lei kumta? 

Ka dei ba thang riiut thang nier ha lyngkha! 

Imat ki nongrep ki khlem kloi pynlip 
Ba dang sah ding kein ba ka sa mih tdem, 

Wat leit khuslai Syiem, koit ym lei lei phi! 

Ynda phi tieng eh te ngin leit peit ma ngi. 

Ka Latympang: 

Em phi ngam i kop shuh ba dei tang ka tdem! 

Ba mih na ki nuit to da peit thuh bha! 

Ko Chrong, ko Khian myntri, to da peit bniah seh 
Ngam sngew lah ngeit shuh, nga sngew phieng ka khlieh! 

Nga sngew dohnud la phaloh kum ki dew ka duriaw 
Wow! Ko Blei trai kynrad da kumne ngan piaw? 

U Khian Chadap: 

Hooid Syiem kynrad kaba phi ong kaba dei! 

Kam i kop shuh ban ong tang ka tdem thang nuit, 

Peit ka suin bneng ka la saw u lyoh iong u la paw 
Khlem pep ka la dei jingpluh ding ba shyrkhei, 

Am mynta ngin leh to iarap A Blei! 

Ka apot aiu sha ba ha shnong jong ngi la jia? 

(Ka Latympang ka lxiar na rynsan bad phai sha la ki paidbah ba 
la sngew klumar hi thlim ban iohi kat kata ka ding ba shyrkhei 
ha la shnong; kyndit ka iohi ia ki Changpung ba ki iakraid ia u 
shyiap ban sei ia ki waitlam ki sum ba ki la buhrieh lypa). 

U Sahsyngkhrip Doloi: 

Sei kito ki waitlam ar bang syrti (Ha ki briewjong u ) 

Sei kito ki sum ba la buhrieh ha shyiap! 

Pyniap naphang lin wat leit khein snep ia ki 
Manar bieit phi la liat ha ka jingriam jong ngi! 

(Ha kat kata ka saw ka sian ka Latympang ka la hukum ia la ki 
briew kiba lait im ban iaphet krad nangta katba don la ka buit 
ka bor ). 

Ka Latympang: 

Wow la shet shukor ki Changpung dusmon! 

Kloi lan lum shirup ma phi katba don 

Ngin phet rieh sha khlaw, kito ba lait im 

Wow! ka snam ba shyrkhei khun hajar nga i triem! 

Wow! Ka apot sepsngi dusmon aiu sha? 

Ban shet bad ban phon kynthei kum ia nga! 

U Sahsyngkhrip Doloi: 

(U la hukum ia la ki khla kcikait ba kin pyniap naphang katba 
u dang iohi ba ki kynthei khynnah ki dang iamareh sakma). 
Pyniap shuwa ia baroh khmat rangbah! 

Shish! ka kynthei lei kan phet shano kan lah? 

Da kumne ka la hap ha ka shrip jong ngi 
Wat khuslai ngin kurup ia hima jong ki! 

(Ka Latympang ryngkat la ki briew ka la bynhiaw haduh katta 
ia ka jingshahpah shah phon jong ki ha ki Changpung). 

Ka Latympang: 

Wat la nga long tang ka kynthei ba bor ngam don 
Dei tang jingpynbieit jingkhroh bad jingphon, 

Ka snam kan sa ud bad tyrut kan sa bud! 

Ia phi ko Changpung uba khlem dohnud! 

Ia, tang ban lait im ngin phet iap phet im 
Ngin sa ia peit hadien, tang ban sah i mynsiem. 

(Haba u Sahsyngkhrip Doloi um shym iohi shuh ia ki nong Manar 
kiba dang lait im, u la nang pyrkhat ba ki la iap lut ). 

U Sahsyngkhrip Doloi: 

Katto te ka la Ya'iap lut phlain mo! 

Kato ka Syiem kan lait phet shano? 

Kan sa iap ha lynti ynda la thait ban phet 
Kane dei ka sngi ba ngam lah shuh ban klet! 

(U phai sha u Mon Phyllei, u Khre Lamare bad u Kyrdeih Saio ) 
ia phi baroh lai ngut ngan sa ai khusnam 
Na bynta kane jingjop thma phi wallam. 

Baroh Lai ngut: 

Khublei ia phi shibun eh Doloi badonburom 
U Sahsyngkhrip Doloi: 

Nga la kmen tyngeh ba u Bouhlanu u la iap 
ia ka khlieh jong u rah sha Changpung! 

Ban iathuh h’u paid ba ngi la jop thma; 

Ngam shym iohi shuh ia ki myntri jong ka 
Ngi dei ban leit thwet shano ki la poi 
Mait naphang lin kynthei ne shynrang. 

( Nangta u Doloi u la bteng bad ong ha u Mon Phyllei ) 

Naduh mynta ka sngi ka kur jong me 
Khnang ba men bit hadien habud nangne, 

Kan ting kur ting jait noh bad ki jait Mynso 
Ban trei bad ban bat ia ka kam Doloi mo! 

Yn ai bat ka niam ka rukom tang ha me 
la ka rep ka riang ha u Khre Lamare. 

U Khre Lamare: 

To Doloi kynrad ba sbun katta nga pdiang hun 
Nga sngewnguh ia phi khublei shibun! 

U Sahsyngkhrip Doloi: 

Ka knia ka khriam katba ym pat dcp 
Ym bit bet symbai ban thung ne ban tep! 

To kynmaw ko paidbah Changpung ia kane 
Ba ia ki kynja bat niam la ai ha ki Lamare; 
la me pat Kyrdein yn ai ki “Le Myndo” 

Ki long lai lyngkha ba heh bad ba iar 
Ba ngi la ioh knieh na ki nong Manar. 

Act III 

Scene - IV 

(Ha kajaka ba ka Syiem Latympang bad ki briew jong ka kiba la 
laitim. KaLatympang ka duwai phiratha u BleiNongbuhNongthaw 
bad sngewnguh eh ba khyndiat ki briew jong ka ki la lait ini). 

Ka Latympang: 

Nga nguh ha me ko Trai Nongbuh Nongthaw! 

Ba me la ri sumar ia ngi ban im bad lait thaw 
Hapdeng kat kato ka saw bad ka sian, 

Ngi la shah shet kylla ha u nongshun nongpen 
Ale ko khun hajar baieit jong nga! 

(Ka khot ia baroh kito ki nongbud ba la lait im) 
la ngin kiew halor u tai u lum bud ia nga! 

U Chrong Chadap Manar: 

Syiem kynrad jong ngi, ngi la bud ia phi 
Ngi da ieit ruh naduh ka mynsiem ‘ia phi 
Kat kaba phi ong ngin kohnguh i'a phi, 

Hukum Syiem kynrad ngin leh aiu ma ngi! 

Ngin leh mon sngewbha tang namar jong phi 
La ha iap ha im ngin don iyngkat bad phi. 

Ka Latympang: 

Em ko paid kynrad bashisha jong nga, 

Ym namar jong nga, hynrei namar jong ngi lang 
Peit kine artylli nga don ki ’nampliang 
Bad u ne uwei pat u ’namlaidong! 

Ngin ai kein ha ki ban buh ka jingtim 

la ki Changpung b’ la shet shukor i'a ngi im im. 

U Khian Chadap: 

Kaba dei Syiem kynrad kaba phi la ong 
Ka jingtim kin ioh mad la long katba long! 

Ki la pynlong ’lang knia ia paid ki jong ngi 
Nga sngew ki la pynlong blang da ki briew jong ki; 

Ki pynriam lieh ia ki bad pynthame ia ngi 
Ki kynthoh ruh de ia jingshida jong ngi. 

Ka Latympang: 

C Ka rah ia uwei u ’namphliang shajrong shuwa ban siat ). 

Ko Changpung shet shukor nga smai bad nga nam! 

Ka shnong jong phi kan shong tyrut da ka snam! 
Jingialeh ma kynti, jingpyniap ruh de 
Kan khie skong hangta ka jingshet kylla de! 

Phin ym ioh shuh ruh ia ka shongsuk shongsain 
Ka dujok ha pyrthei phin da shaiong ngain! 

(Ka siatartad ia uta u khnam da kaba tan ia ka ryntieh bad uta 
u khnam u hap ha u Lumpdang 5 ha ka jaka ba la tip kum ka 
Pdeih Kdoh Kule. Te ka Latympang ka la buh ia uwei u khiew 


5 Ibid. p. 282. 

wymai bad ka tyngka pliah . 6 Ka la thung ruh ia uwei u mawpud 
hangta; hynrei hadien ba la suit la shor la shem ba kata ka jaka 
kam pat biang ban seng hima namar ba ka don marshiliang bad 
ka shnong Manor. Kumta ka la siat biang sa shisien sa uwei pat 
u khnam bad u la leit hap ha u Lum Tiniang). 

U Chrong Chadap Manar: 

Ka jingkhlain jong ka Syiem jong ngi palat ia bor rangbah 
Shaduh shane ka lah ia u khnam ba kan pda! 

La dei ki ’tien hok b’la smai na dohnud 
Ba ka bishar Blei te ha ka kan bud. 

Ka Latympang: 

Hooid khun hajar jong nga, mynta 
Ngan siat sa uwei ngan da iapan kumta; 

(Ka sei bad shuwa ban siat ka la khapbrip ki khmat bad khmied 
sha bneng ) 

Phi ki jait Sungoh, iembon bad Suchiang Madan 
Phi la shet shukor ban riam biang ha madan! 

Na jait jong phi pateng yn mih kiba blaid blaid, 

Phin shitom ban peit bad rit ruh ki khmat; 

U shniuh ruh un lieh bad un i kynsha 
Na ka daw jingdonkti ban shet kylla ia nga. 

(Ka pyllait ia u ’namphliang ba ar bad leit hap halor u Lum 
Tiniang sha Mihngi na ka shnong Raliang ). 

U Khian Chadap: 

U khnam te imat u la her jngai bha, 

Katba dang jngai nang bha ban pyniar la hima 
(ia ngin ialeit peit bad buh ia u mawpud sa uwei hangta). 

Ka Latympang: 

Nga dap da jingkmen ba mawpud ngin sieh 
Halor Lum Tiniang, ba la siat da ’Nampliang; 

Sa une uwei u ’Namlaidong ngan nam 
Ngan da duwai ruh ba lynti un lam, 


6 Ibid. 

Ngi la shah ban bein ngi hap ieh la muluk 
Ha ka kti shet shukor u nongshun un ym suk. 

(Ka duwai kyrpad ba kat shaba utei u khnam un poi kan seng ia 
hima thymmai hangta, bad ba uta u khnam laidong un da 
pynpaw dak, la u hap halor Lum, ne ha u Maw u Dieng ba ha 
kata ka jaka ba u un hap kan da kad lai Hang wak khnang ba kan 
seng ia ka duwan Blei bad ka hima thymmai sawdongjong ka; 
ka siat artad). 

U Chrong Chadap Manar: 

Wowka jingsawa uta u khnam wiaw! 

Nga tharai u la suh sha jngai bah de siaw 
la ngin i'aleit bud myntri ba ngin shem, 

Hangno u la hap ngin leit da jingkmen; 

{Ki la mih ban leit, ka Syiem ruh ka la leit lang hadien ba ki la 
laid jngai bha ki sa lapdien ia kata ka jaka ba hap uta u khnam 
kaba ki khot hyndai da ka Hula longkynshur, mynta ki khot ka 
Maitdeih longkynshur ha shnong Wyrto don kiba khot ia kane 
ka jaka da u Lum Le-tno hadien ba la pait lai liang wak u 
mawlong mawteh da ka jingsiat ka£yiem Latympang; dei ha 
kane kajaka ba hap uta u khnam ba ka siat bad la khot ia uta u 
Mawlong ba la kad lai liang da u Mo-le-tno). 

U Khian Chadap: 

O! Ia u khnam hangne ngi la lap 
Kajaka ba pdeng hangne u la hap, 

Peit une u Mawlong lai liang wak u la kad! 

Katto ka jingeh ka jingim ngi la mad 
Jingkyrpad Blei ka Syiem la urlong shisha 
Mynta dei hangne ba Syiem kan seng hima. 

Ka Latympang: 

Te naduh mynta khun hajar jong nga 
Dei hangne kein kata ka jaka ba paka, 

Ba la kad Mawlong Mawteh na une 

U khnam laidong ba nga la nam te! 

Yn khot kein naduh mynta da u “Lum Le-tno” 

Ngan thaw duwan Blei bad ngin suk katto. 

U Chrong Chadap Manar: 

Hooid, kaba dei kata Syiem kynrad 
U Blei u la sngap ia ki jingkyrpad, 

Ka long ba dei hok ban buh duwan dupat 
Ban leit beit sh’u Blei ka duwai ka phirat. 

Ka knia ka khriam ai kan long paka 
Ba blei Ryngkew un kmen un sngewbha. 

Ka Latympang: 

Hangne ruh sawdong hima ba ngin seng 
Ngan lum katba dang iadon ei ki longkni, 

Ngin ialum de khroi ki bakhraw ki myntri 
Ban ioh suit ioh shor ban tang hima noh hi; 

Ka Ilaka ba ngin khot ka “Shiliang Myntang” 

Hangta suki ngin tei ka paki ka dulan. 

C Hadien ka tang hima, la tei jai ia ka iing armala halor u Lum 
Pdeih Kudia hadien ka Pynthor Latuba 7 na ka surok Thangraih 
sha Wyrto ; la ker baroh sawdong ia ka hima thymmai da ka kut 
ba skhem bad ba khlaih bha). 

U Khian Chadap: 

Hooid Syiem ngin trei shitom mynta 
Ba hima thymmai kan long kaba sei soh bha. 

Act III 

Scene -V 

( Hadien ba ka rep ka la phuh bha, ki khun ki hajar ki im suk ha ka 
rep ka riang hynrei ka Syiem Latympang ka dang don hi i 
jingsahnud, namar hadien katto katne ba la long bad seisoh bha 
ki hali ki hator kata ka hima thymmai, ka la ioh jingujor na u 


7 Interview bad u Patsha Dkhar na Wyrto. 

Syiem Mukroh hana ba ka la tab ia u pud u samjong u. Kumta ka 
la don kajing'iapynbeit pud da kaba iakut ba kin shu iatied da ka 
dieng-khun kat sha ba poi jngai bad jar uba ne kaba rem kin 
shah pyriiap ha u ne ka nongjop. Kata ka dei ka jingkwah jong u 
Syiem Mukroh uba la sngewskhem ba un jop beitsa ia ka kynthei. 
Dei hangta ba Latympang ka la jop bad sieh la u Mawpud 
mawsam da lai tylli ki lama . 8 Ia uta u lum ba pyniakhlad ia ka 
hima Mukroh bad ka Shiliang Myntang la khot u Lum Sehlama 
ha kaba ia ki thliew sieh lama dang lah ban shem haduh mynta. 
Ia u syiem ka Mukroh la pyniap bad u hati ba u shong u la kylla 
maw. Lah ban shem ia u haduh mynta. Hadien kane kajingjia 
ka Syiem Latympang ka la lum ka dorbar ban pynpaw la ki 
jingsngew). 

Ka Latympang: 

Peit shane phi baroh khun ki hajar jong nga 
Wat hadien b’la dep seng thymmai ia kane ka hima, 

Nga dang don jingsahnud ioh don biang u nongshun 
U ban i kwah ia hali, ia lyngkha ba ngi rep 
Ngam kwah shuh ban iai jia thma kumba la dep; 

Ngam kwah ruh ngin thame bad shu shoh tyndep. 

U Chrong Chadap Manar: 

Ngin ialeh katba lah ban phikir bad husiar 
Ngin da tai sani bha jingshah pynbieit ngin kiar, 

Ban ym liat shuh kum mynshuwa ha ka shrip 
Shuwa ba ngin rai ngin da tai ba ngin tip, 

Uno u nongshun bad uno dei u lok 

Horkit hordang ngin ym leh bieit shuh syrtok! 

Ka Latympang: 

Nga kubur ia kata, dorbar kumne ngan khot 
Ba bnai Risaw la poi ba dei ka por ot, 

Nga kwah ban kyrpad ia kine ki nongrep 
Ba kin leh shitom ka kam kin pyndep, 


8 Ibid. 

Na pynthor wah Kynshur kin kit ia u kba 
Sha “khlieh-liar-smer” kin pynpoi ia uta. 

U Khian Chadap: 

Kaei Syiem ba phi kwah ban ong ban thew? 

Ngan khot kein ia uwei na ki ban pynsngew, 

( Rung u myntri bad nongrep ryngkat shikhoh u kba, la don lypa 
u shylliah ba la slang hangta). 

Ka Latympang: 

Theh kein ia u kba ha une u shylliah 
Phi pat pyndap kba da uwei pat bad leit rah, 

Ngan tang kein hangne lada une u shylliah 
U kylla maw, ynda phi wan phai na shata, 

“Ka mut ba katba nga dang im ia kane ka hima 
Ym don shuh mano ruh ban pynkhih ia ka.” 

U Nongrep: 

Hooid Syiem ngan leh kumba phi hukum 
{U theh artad ia u kba halor u shylliah bad leit kit da uwei pat, 
ynda u la wan phai u la sngew phylla shisha ban iohi ba ki ktien 
ka Syiem ki la urlong shisha ) 

Wa kaba phylla! How to wan peit ko lok! 

(u khot ia ki para nongrep ) 

Hangne mynne shiphang nga la theh, 
la la u kba shi khoh halor u shylliah 
Kumno mynta pat la kylla maw pynban! 

Jingong i Syiem imat kan sa urlong, 

Hooid, da shisha to ai kumta kan long. 

Ka Latympang: 

Khun hajar jong nga to duwai ba kan long 
Kumba la iapan ha ka ’tien hok ’tien sot 
Ngin suk kynjai ban kamai ia ka hok. 

Act IV 

Scene - 1 


(Ha iing ka Syiem Latympang, don ka Syiem Latympang kaba dang 
shongkai ha la kamra kaba phai khmatsha ka pyntha Latnba). 

Ka Latympang: 

Wow ka sur jongno kaba ih bad sngew thiang sat! 

(ka leitban jngoh bad khmih na baranda armalajong ka kamra 
jongka ) 

Wow nalor ka sur, jingbhabriew sa ka dur! 

U jongno u khun, u jongno u kur? 

Jingbhabriew kat u ’naikhatsawsynnia! 

Nga kyndeh u klong snam! A! balei kumta? 

Ngam ju sngew la katta nga la shong samla! 

(Ka khot 'ia la ka nongtrei, rung ka Ramai Kso bad ka nguh ngon 
ia ka Syiem). 

Ka Ramai Kso: 

Syiem hukum, phi donkam am phi khot ia nga? 

Nga nang mut don briew ba phi ia khana 

Nga iohsngew bnom shi bnom ba don ba kren briew 

Pynban tang ma phi hangne wei briew. 

Ka Latympang: 

Nga kren wei briew, nga iohi dur phylla 

Nga iohsngew sur ba pynkmen dohnud jong nga! 

Nga kwah ban tip, u dei uei u thie? 

(Ka kdew artad sha lynti ban leitsha pyntha Latuba) 

Nga la bieit ia ka sur bad main shynrang ba u don 
Nga kwah phan iathuh kur jongno u dei? 

Ban tip shaphang jong u kyrpang nga sngew dei. 

Ka Ramai Kso: 

(Ka jngoh nangta na baranda armala shata sha pyntha Latuba 
ka iohi i a u samla uba bha briew shisha bad uta u dei u Miat 
Rynsut Pala). 

O... phi mut ia u thie mo Syiem kynrad! 

U thie u samla u dei na ka kur Pala 
Ka kyrteng jong u ka dei u Miat Rynsut! 

Uba trei shitom u long u khun duk 
Ban pyndap la para la ka kmie ba tymmen, 

U sah u shong hangtai ha them Rmen. 

Ka Latympang: 

Mai, pha long ym shuh tang ka nongtrei jong nga 
la pha nga la sngew kum la ka para, 

Te ha pha mynta nga da kwah ban phla 
Nga la shah khring noh ha sur bad ka dur, 

Jong u thie u rangbah ia lyngkha b’u lur 
La oh shynrang ia u, naduh dur haduh sur. 

Ka Ramai Kso: 

Phi mut ban ong kumno Syiem? 

Aiu ba ka dohnud jong phi ka kwah 
Kaei ngan iarap ban pynthanda ia ka? 

Daei ba ngan sopspain ban lait ka lynga? 

Ong Syiem kynrad nga tip dohnud samla 
Ka phaloh da ki dew ka jingieit ba nylla! 

Ka Latympang: 

Mai, pha la sngewthuh shai ia dohnud samla 
Ngam ju don por ban sngap sur ha por mynshuwa, 

Ha ki snem ba la leit nga pyrkhat tang ban trei 
Ngam don por ban pyrkhat namar ka lawei! 

Nga pyrkhat tang la ki khun ki hajar ka hima; 

Ngam don por ban pyrkhat ba nga dei ka samla. 

Ka Ramai Kso: 

Kaba dei Syiem kata nga ruh nga i'ohi 
La katta ki snem ba nga la shong bad phi, 
Phim pyrkhat la jingim kata nga i'ohi 
Phi pynlut la ka por la ka hima ban ri, 

Ka por te la dei ban pyrkhat 'ia lade 
Ba phin suk ruh lawei katba por dang sule. 
Ka Latympang: 

Nga la ju iohsngew ia ka kyrteng jong u 
Miat Rynsut Pala bad main rangbah jong u! 
Jingbhabriew ki ong ym don te ban thew 
Ynda nga i'ohi nga la ngeit ba la sngew, 

Ka kam ba u trei nga la peit thuh bha 
Mariang ruh ka kmen ha pyntha Latuba. 

Ka Ramai Kso: 

Ka jingieit ban rwai bad jingieit ban siaw 
La bna lut te Syiem ha kane thain jong ngi, 

U rwai bad u siaw te lynti lynti 
Katba u dang niah ban lum la ki jingri, 

U long te u briew uba shida shisha 
Ym ju don ba nud ia u ban kren danda. 

Ka Latympang: 

Te balei pat kane dohnud ka jong nga? 

Ba ka par da jingsyaid bad ha pha nga phla, 
Tang shu i'ohi ia u ryngkat bad ka sur 
Nga sngew kum magnet ia jingieit la pynpur! 
Hato ka kynthei ka lah mo ban ieit shuwa! 
Haba ma u, um tip ia ka jingsngew jong nga? 
Ka Ramai Kso: 

Ha ka ’lei jingieit te Syiem kynrad jong nga 
Ym don Syiem patsha ban synshar ia ka, 
Wow ka ’lei jingieit la duk ne riewspah! 

Ha jingbhabriewjong ka mano bym i'ap ngiah? 

Map ia nga Syiem kynrad lada nga kren stad 
Nga kren te shisha ba jingieit nga la mad. 

Ka Latympang: 

Oh phan ong du kumta, jingieit pha la mad! 

Phan 'iarap lem ia nga 'ia jingieit ba ngan wad? 

Khie leit wad jingtip baroh shaphang jong u! 

Ia tynrai ka kur bad ialong i'ing jong u 
Nga kloi ruh ban kit lada ia nga u mon 
Ka spah bad burom ngan ai ha u katba don. 

Ka Ramai Kso: 

Nga tip bha shaphang jong u Miat Rynsut 
Nga ithuh ia ka Phlo, ka para kynthei 
La shiphew snem mynta u kpa um don shuh, 

Ki im ha ka duk, ka kyrtan bad kyrduh 
U shong samla sah ba u hap ban bsa 
la ka kmie la jong bad saw ngut ki para. 

Ka Latympang: 

O! Nga da sngewsynei ia jingshem shipa! 
ia u nga la thung Syiem ha dohnud jong nga 
Ngan ri ia ka kmie bad ia ki para, 

Lada u un long u patsha jong nga! (ha ka Ramai Kso) 
ia ka para pha ong ba pha ithuh bha? 

Pynpaw ha ka ia u Miat nga ieit shisha. 

Ka Ramai Kso: 

To kata Syiem kynrad ia ka lad ngan wad 
ia Khubor ba phi kwah sha ka ba ngan rah, 

Ngan long mensuhsyntiew namar jong phi 
Ba jingieit ba tlem kan pynhun ia phi, 

Ngan da sei ktien jali jaum ban pynngeit 
Ba jingieit jong phi u soh thiang phin i'oh kheit. 

Ka Latympang: 

Ha pha Ramai ba nga shaniah nga phla 
Jingshem mynsiem jong nga ia u thie u samla, 

Ha u syndon mynta nga da kwah ban phla 
Jingshlei ka dohnud da jingieit ba nylla, 

Nga blaw marwei, ia dohnud jong nga la kem 
Ha jingieit kaba tlem nga duh thiah duh dem. 

Ka Ramai Kso: 

Nga sngewthuh eh Syiem balei phi sngew kumta 
La rong noh ia phi sha ri ba maia, 

Ka ri kaba shong da ’lei jingieit suda 
Ka ri kaba dap tang jingsuk shisha; 

Ha ri ka jingieit don tang jingsuk bneng 
Kaba ha pyrthei bad l’u baieit phin shem. 

Ka Latympang: 

Sngap shane Ramai nga don ban ong ha pha 
Ka miet kan kynjah ngan dap da pisa lynga, 

Khie leit hi mynta sha pyntha Latuba 
Khie leit ban ong ia u Miat Rynsut Pala 
Mynta hi ka sngi un wan sha ling jong nga! 

Nga kwah da lade la jingieit ba ngan phla. 

(Mih ka Ramai Kso sha pyntha Latuba ban leit khot ia u Miat 
Rynsut kumba la bthah ka Syiem). 

Act IV 

Scene - II 

(Ha pyntha Latuba, don u Miat Rynsut Pala uba dang lur la ka 
lyngkha ryngkat ka siaw, rung ka Ramai Kso). 

Ka Ramai Kso: 

Bah Miat, nga dei ka shakri jong ka Syiem 
Nga wan hangne mynta ban wanrah ka khubor, 

Syiem ka kwah dik dik ba phin wan sha ling Syiem 
Sngewbha wan khnang ioh Syiem kan pang mynsiem! 

U Miat Rynsut Pala: 

Khie ong i'a ka Syiem nga long uba bunkam bha 
Ngam don por shisha ban leit kai sngewbha, 

Nga hap trei shitom ban pyndap bam ha ling 
fa i mei jong nga bad saw ngut ki para! 

Mynsngi nga wan lur, mynmiet nga dung kba, 

Nga thaih kriah, mula bad thlieh thri ban khum kba. 
Ka Ramai Kso: 

Kumno kumta Bah phi nud ban ai daw? 

Phim tip ba ka Syiem ka diaw bad ka blaw, 

Kumno ngan leit ong ha ka ba phim don por? 

Phim tip ka khmih lynti ia por ba kordor! 
la seh Bah Miat, wat leit kyrngah ban leit 
Ka por kan batai bad la u soh phin kheit. 

U Miat Rynsut Pala: 

Wow! Ko kong kynrad balei phi pynbor? 

Ia nga uba duk uba kit la lyngkor 

Ngam don por shisha ban leit kai sngewbha 

Nga jrem bad nga thait ynda wan na lyngkha; 

Wat la nga lait por, ruh hangno ngan shlan 
Ban leit kiew hangtei ha ling paki dulan? 

Ka Ramai Kso: 

Phim dei da lei lei ba phin sngew kumta 
Ka Syiem kaba bha mynsiem katta katta! 

Dur bad jinglong jong ka ki iaiaid ryngkat 
Phin hun ka dohnud ynda phin lashem mar khmat; 
Khlem artatien ka ruh kan ioh jingsuk mynsiem 
Ha phi kan pynpaw balei ka khia mynsiem! 

U Miat Rynsut Pala: 

Nga long uba duk, u rangli u juki 

Hangno ngan kot dor ban leit sha iing ka Syiem? 

Nalor jingkit khlieh ruh la la ka ling, 

Nga tharai ngam lah ban leh ia kaba phi kwah! 

Ym dei ba nga kyrngah ioh phi mut nga saitlah 
Ka banse ka thombor wat ia kaba ngim kwah. 

Ka Ramai Kso: 

To kata Bah Miat, nga la sngewthuh mynta 
Ngan ym bun ktien shuh por jong phi ngan ym tuh, 
Sha ka Syiem ngan leit, jubab jong phi ngan iathuh 
Nga tip shai ha ka ki long ki jingtynjuh! 


Act IV 
Scene - III 

(Ha iing ka Syiem Latympang, don ka Syiem, rang ka Ramai Kso). 

Ka Ramai Kso: 

Syiem kynrad nga la wan na pyntha Latuba 
Ka khubor b’la phah da u Miat Rynsut Pala, 

U ong um lah wan shane kumba phi la bthah! 

U don bun ki daw kiba pynlong ba um lah; 

Nga la pynbor ia u ba um dei ban saitlah 
Hynrei nga iohi shisha jingtynjuh ba u shah. 

Ka Latympang: 

Ani wow! Ko mei balei dohnud sngew ban bthei? 

Ngam kwah eiei shuh hangne ha pyrthei! 

Nga bakla nga tyrwa da nga ka kynthei? 

U sngew bieit ngim pat ithuh iwei ia iwei! 

Ngan leh kumno kein ba ngan ioh phla ha u? 

Ia jingieit ba rhem nga la shoh jadu! 

Ka Ramai Kso: 

Syiem kynrad balei phi kren kut lad pynban? 

Ngin wad lad da kumwei ba sha phi un wan 

Da bam da dih seh ba phin shait phin khlain, 

Phi la kylla dur, khuslai ha phi ki paw 
Nga ithuh shai kdar phi dap da jingblaw! 

Phi la lip rong ka dur jongphi ka pynpaw. 

( Rung u Khro Chadap u Kni rangbah ka Syiem Latympang ) 

U Khro Chadap: 

Kumno pyrsa balei kumne phi i lynga? 

Iathuh kein ha nga u longkni longkpa 
Kaei kein ka wit kaei kein ka wa? 

Kaba pynthut ia phi haduh dur phin kylla! 

Wat buhrieh na u kni bym ju bit to phla 
Ngan kyrshan ngan kit ia ka shon ka khia! 

Ka Latympang: 

(Khie Ramai khreh bam ia i Marangbah, ka bthah ia la ka shakri ) 
Marangbah baieit, kumba phi la ong 
Ngam dei ban buhrieh ia jingwit ba nga don, 

Nga sngew eh shirukom ba haphi ngan iathuh 
Hynrei hano ngan phla kmie kpa ngam don shuh! 

Te ka daw ka long ba nga la iap mat palat 
Ia u Miat Rynsut Pala ki khmat nga la shat. 

U Khro Chadap: 

Dei na kata ka daw mo ka khmat phuh samrkhie 
Ka la duh noh shipor na dur jong phi te! 

To ieh ia kane ka kam ha nga u kni 
Ngan pyndep ma nga, to wiat bad to rkhie! 

Ha ka jingshisha ha nga shuwa phin iathuh 
Ha shuwa ba kynthei la jingieit kan tynjuh! 

Ka Latympang: 

Map ia nga Marangbah, nga la kum bakla 
Ngam lah synshar te ia ka dohnud samla, 
la kane nga la phla ha ka Ramai Kso 

Nga la phah ruh de sha pyntha Latuba, 

Ban leit sha u Miat ban wer kai ruh de 
Ba un da dep trei un wan kai shane! 

U Khro Chadap: 

Phi wat khuslai shuh kumba nga la ong 
Ngan bah khlieh ma nga long katba long, 

Weng noh lyoh ba dum na dohnud jong phi 
To kmen noh katto, to da bam da dih, 

Da thiah suk kynjai kumba phi ju leh 
Phim donkam shuh la dohnud ban kyndeh. 

Ka Latympang: 

To kata Marangbah, ngin iabam ja ba la khreh. 

( Hadien ba la dep bam, mill noh u Khro Chadap ban pyndep ia ka 
kam ba iadei bad ka pyrsajong u ka Syiem Latympang, u la swar 
bha ia kajinglong ka akor jong u Miat Rynsut ryngkatka iing ka 
sem jong unau paramarjanjong u Miat uba dei ruh u paralok 
jong u, u Dawan pala uba long ruh u khi kurjong u Miat Rynsut 
Pala. U la tip ruh na u ia ka jingduk jingkyrduh ka iing jong u bad 
ba ki la sah khynnah badym don khi trai ne don kpa shuh). 

Act IV 

Scene - IV 

(Ha iing ka Syiem Latympang, don ka Latympang ha kamra 
shongkai, rung u Marangbah jong ka, u Khro Chadap). 

U Khro Chadap: 

Kumno pyrsa phi la sngew mynta? 

La kham phngain em ka jabieng jong phi? 

Nga la leh la kamram la jong kum u Kni 
Ban kylli pyrthew kumba leh ki longshuwa 
Shuwa ban poikha longiing dei ban tip bha! 

Ban lait na longjot khamtam ka sang ka ma! 

Ka Latympang: 

Hooid Marangbah nga sngewthuh ia kata 
Katne nga la rangbah bad nga la shong samla, 
Nga ju kynmaw ba i mei i ong da khan bha 
Shuwa ba ngan jam sha u pud poikha, 

Nga kynmaw kyndiang ki kyntien jong i 
Ngan bud ruh kumjuh ki jingsneng jong phi. 

U Khro Chadap: 

Nga la dep ban kylli pyrthew jinglong jong u 
Na u lok ba nga ieit bad ithuh bha ia u, 

Jingbha ka akor kat u Miat te ym don! 

Ka longiing ruh ki ong kaba donburom; 

Ka kmie kaba pli ka la tymmen mynta 
U Miat u hap trei ban bsa la ki para. 

Ka Latympang: 

Hooid, Marangbah nga la tip i'a kata 
La iathuh ha nga da ka shakri jong nga 
Nga sahnud mynta la un treh ia nga? 

Nga kloi te ban iashan ia ka ring jong u! 

La long katba long tang ban ai ktien ma u 
Ngan hun jai Marangbah ryngkat jingkyrkhu. 
U Khro Chadap: 

Wat khuslai pyrsa mynta ka miet ngan pyndep 
Sha 'iing jong u te ngan leit khlem pep, 

Kum u kni u kpa ngan leit ban tyrwa 
Ia kane ka kam ba ngi kwah pynpoikha, 

Ha ka jingshisha dei u rangbah ban tyrwa 
Hynrei ngim don lad ban khein dustur kumta. 
Ka Latympang: 

Khublei shibun eh Marangbah baieit 
Nga tip phi kit khia namar ba phi ieit, 

Phim kwah ruh ia nga ban shu shoh jingieit 

Hynrei ban da poikha bad u briew ba nga ieit; 

Sa shisien khublei nga da sngewnguh shisha 
To ai ba ki kam baroh kin miat kin bha. 

U Khro Chadap: 

Hooid kein pyrsa nga da ieit shisha 
Phi long ka pyrsa marwei ieit jong nga 
Katto phi la mad ki jingeh ha pyrthei, 

Nga kwah phin suk noh ka jingim, por la dei 
Ka rta la nang iaid ban pyndier ym long shuh, 

Ba la khun la kti phin ioh ban thum ruh! 

Ka Latympang: 

To Ieit suk Marangbah ngan kit bok kit rwiang 
Ba kam ba ngi thmu kin iaid beit iaid biang, 

Nga ruh nga dang don ki kam ba sah teng 
Ngan pyndep shuwa i'a ki bad ngin sa iabteng, 

La shibit hi mo khlem pep sa da wan iathuh! 

Ban suk ka mynsiem ngan ym sahnud shuh. 

( Mih u Khro Chadap bad kular ban wan iathuh ia ka khubor 
shaphang u Miat ha kata hi ka miet). 

Act IV 

Scene - V 

(Ha iing u Miat Rynsut Pala, don u Miat Rynsut u dang thaih 
kriah, rung u Khro Chadap ). 

U Miat Rynsut Pala: 

Kumno phi poi wan kai shane Ma? 

Kumno phi iashait hi mo ha iing Ma? 

Nga te uba bunkam ngam ju don por 
Ka Ieit kai Ieit iaid sha ki lok ki jor, 

Peit seh na lyngkha sa ha iing ruh kumne 
Ki kam la ap lypa ba ngan trei ban sule. 

U Khro Chadap: 

Hooid, nga la ju iohsngew jingbun kam jong phi 
Mynta da la ki jong ki khmat nga la iohi, 

Ha ling ngi iashait phi ruh nga kyrmen 
I la koit la khiah em i Bei tymmen? 

Te nga wan khnang sha phi nga don ban tyrwa 
Bad ka pyrsa jong nga phin treh ban poikha? 

U Miat Rynsut Pala: 

Nga la lyngngoh shisha haba phi wan shane! 
Ngam ju kynmaw ba phin wan kai kumne, 
Tangba ngi ki rangbah te ha la ki kam 
Ngin ioh por haei ban ialeit i'awan! 

Sa tang ha ki khep ba ki kam kyrkieh ki wan 
Nga sngewthuh mynta kein balei ba phi wan? 

U Khro Chadap: 

Nga tharai nga dei ban pynithuh ha phi 
Ha shuwa ban buh kato ka jingkylli! 

Nga dei u kni rangbah ka Syiem Latympang, 

Ha phi u ’rangkynsai nga wan tyrwa khnang! 
Lada phi dang lait luid nga kwah ba phin treh 
Ban iapoikha bad ka, nga ngeit phin suk eh. 

U Miat Rynsut Pala: 

Wow! Ko Ma kynrad phi ong lei kumta! 

Kumno phi kloi la pyrsa Syiem ban tyrwa? 

Nga long u ba duk u rangli u juki 

Nga long tang u nongrep ba kamai shi damli! 

Ma ka! Kat ka Syiem kaba don la hima, 

Hangno ngan kot ryniiieng ban nujor bad ka? 

U Khro Chadap: 

Koit! Kam dei te 'ia phi ban pyrkhat kumta! 

Ha ka poikha poiman ym dei te ka spah 
Ha ngi u Khasi Pnar te dei ka longiing 

Kaba bha, don burom bad lait na ka tieng! 

Haba kur jongphi kam sang te la ngi, 

Ka kur jong ngi ruh kam sang ia jongphi! 

U Miat Rynsut Pala: 

Ma kynrad, to map ia nga ia mynta shuwa! 

Ngan ym lah ban pdiang ia ki jingtyrwa, 

Ngam pat don jingmut leit iing briew dang mynta 
Nga dang don shibun ki jingkit la ka iing, 

Ngam kwah kin sah teng la ka iing nga sheptieng 
Lada ngan mih iing noh mano ban bsa ha iing? 

(U Miat u khot ia ka para bapdeng, ka Phril ba kan wanrah ka 
tangduma bad pynkhreh duma ha u noi ryngkat u kwai u 
tympew ba kin iabam katba ki dang iakren). 

U Khro Chadap: 

Nga la peit thuh bha bad tih ia tyllong 
Phi dei shisha u briew ba bha ka jinglong 
Ka jingkit khlieh jong phi la ka iing ka sem, 

Ki long ki dak jong ka jingkyrmen 
U ’rangkynsai namar ka Syiem dei ma phi, 

Ka kyrdan ka jong phi dei jinglong jong phi hi. 

U Miat Rynsut Pala: 

Em Ma kynrad, to sngap jingkyrpad 
Ngam lah te ban pdiang ia nga to ai lad, 

Ka burom ka ijot la ka kmie ki para 
Ka shong eh ha u khun rangbah kum ma nga! 

Ka lyngkor ban kit ka long kaba khia 
Te kumno ngan ieh ia ki ha ka shipa? 

U Khro Chadap: 

Nga sngewthuh bha jingkit khlieh ka jong phi 
Hynrei to da pyrkhat ngi kloi ban iasngap, 

Lada burom ijot ka iing phi long ban iathuh 

Ngin iapyrkhat lang kein ym dei nga tynjuh; 

To sa ai ktien ha nga bad pyrkhat sani bha, 

Nga kloi ban iashan ia ka jingshem shipa. 

U Miat Rynsut Pala: 

Khublei kata Ma jingtyrwa sbun jong phi 
Ba phin rap ia nga ha ka duk ka shipa, 
la mynta hi ngam pat lah ban iathuh kumne 
Khie sa poisuk poi bha, sa thiah suk ruh de; 

Ngin sa iashem pat mo hadien katto katne 
Ieh ngan da pyrkhat ryngkat i Bei ruh de. 

( Mih noh u Khro Chadap bad u ai khublei kylliang ia u Miat 
Rynsut Pala hadien ba ki la iadep bam kwai bad dih duma ). 

Act IV 

Scene - VI 

I Ha iing ka Syiem Latympang, kaba dang shong kai ha baranda 
armala bad peit kai sha pyntha Latuba, ha ka miet shai bnai, 
rung u Marangbah jong ka). 

Ka Latympang: 

Marangbah phi la wan! Kumno kato ka kam? 

Balei phi i diaw, khubor a'iu phi wanlam? 

Ani! Nga sheptieng ioh phi ong da kumwei! 

U ong kumno u Miat, um treh ym dei? 

Jahare! La pait ka dohnud jong nga katto, 

Balei sha kumne ka apot sniew a'iu mo! 

U Khro Chadap: 

Da sngap seh pyrsa wat leit laplah eh! 

Eiei ngam pat iathuh phi la da pynkut 
Hooid nga la ioh iakren bad u Miat Rynsut, 

U long u ’rangkynsai ba phi don jingmut 
U la phla ba um pat don jingmut ban poikha, 

Ki jingkit khlieh ha iing ban pyndep u la phla. 

Ka Latympang: 

Ngan leh kumno ban pyntngen ia dohnud pisa? 

Ia u nga la ieit ha phi Marangbah nga la phla, 
Kumba phi la ong ka por kam shah shuh 
la u ruh shisha ngam lah pyrkhat ban duh! 

Wad lad da kumwei kumno ban pynngeit 
Ba un treh ban poikha ki matkylliang ngan kheit. 

U Khro Chadap: 

Nga la kloi te pyrsa ban pyrshang ban iarap 
Ban kit lem ia jingeh ba longiing jong u ka lap, 
Hynrei u ong koit! Un sa ai ktien hadien 
Un da pyrkhat bad la ka jong ka kmie ha ling; 

Nga te nga don pat sa kawei ka lad 
Ngin khot lut ia samla ka hima sha ka lat. 

Ka Latympang: 

Phin leh a'iu ban khot ia ki samla kumta? 

Ngam lah sngewthuh shuh ko Marangbah jong nga! 
Don jingiadei aiu bad ka jingiapoi kha 
Ne jingieit b’la theh ha u Miat Rynsut Pala? 

Tang kane kawei nga thrang dei kata 
Ba u Miat Rynsut u dei ban poikha bad nga! 

U Khro Chadap: 

Ko pyrsa baieit nga sngewthuh shai kdar, 

Nga kwah ba phin tngen bad jingkhang kan plie war 
Na kata ka daw nga la pyrkhat bha, 

Ban pynlong jingkhawai ia baroh ’rang samla; 

Phi ruh kein pyrsa phin ioh jied na kita 
Uno phi iap mat nga kloi ban pynpoikha. 

Ka Latympang: 

Kata kaba phi ong ruh ka dei Marangbah, 

Hynrei phi tip shai ba tang ia u Miat nga mon 
Napdeng jong kita ia u Miat ruh phin khot? 

Te phi la tip shai ka khmat sha u ngan shat; 

Da kumno ngan pynpawba nga mon ia u samla? 

Ba ngan tip ruh de ba un ym kyntait ia nga. 

U Khro Chadap: 

Ha kata ka sngi ba ngin buh jingkhawai 
Ngin da pynlong ka kyrpad ka phirat ka duwai, 

Ba uba phi mon un long da rai Blci 
Ba jingim jong phi kan ym lehnohei; 

Phin pyndeng ha uta da kynjri ksiar la jong 
Phin pynpaw ba phi ieit bad phin sumar kyndong. 

Ka Latympang: 

Phi mut ban leh kumba leh ki Hindu? 

Ban jied da kynthei ia u Rangsamla 

Kaba ki ju ong ka Swaiamwara 

Hato ka dustur jong ki Pnar kan pdiang ia kata? 

Wow ko Marangbah ngam tip long mo ban leh kumta? 
U Khro Chadap: 

Ym dei ba ngi bud ia dustur Hindu 
Kata ka Swaiamwara kan pher aiu 
Kaba ngi kwah ka long ban ioh i’u samla 
Uba phi phi ieit bad phi mon shisha. 

Ka Latympang: 

Katta la biang eh Marangbah baieit 

Nga shaniah ha jingpyniaid u kni ba nga ieit, 

Nga thikna ba kam baroh ki don la u pud 
Ngan ym don ka sahnud ruh hadien habud; 

Kumba phi la ong ba ka dei ka mang Blei 
Te ngan hun ka dohnud la ka bhah ha pyrthei. 

Act V 

Scene - 1 


(Ha iing ka Syiem Latympang, ka shong marwei ha baranda 
armala bad ki jingmut jingpyrkhat ki hersha uMiatRynsutPala, 
balei u kyntait ia ka tang na ka daw ka jingban ka duk bad ba u 
hap ban peitshuwa ia la ka iing ka sem. Kito kijingkren bad u 
khi jong ka ruh ki dang pynartatien ia ka la ka lah mo shisha ban 
long ba uMiat un wan ne em sha kata kajingkhawai. Ka pisa ka 
lynga, ka jabieng jong ka ka thnam da ki jingpyrkhat bad 
jingtieng; kumta ka la rai ban jop ia ka dohnud jong u da ka buit. 
Ka shim ia ka shakuriaw bad kynruh ia ka ban khot ia la ka 
shakri ba ka shaniah eh, ka Ramai Kso, rung ka Ramai Kso ). 
Ka Ramai Kso: 

Phi khot ia nga Syiem kynrad? 

Kaei ngan leh na ka bynta jong phi? 

Nga iohi ka khmat phuh samrkhie ka la duh 
Mynta la katno khmat bhabriew kam phuh shuh, 

Ban kylli ngam nud nga long tang ka shakri 
Nga nang mut la biang b’la wan i Kni jong phi. 

Ka Latympang: 

Ale, shong hangne nga don eiei ban ong 
Da shisha ngam suk nud kumne ka jia long, 
la pha nga shaniah bad sngewskhem ban iathuh 
Jingieit jong nga i’u Miat dap tang jingtynjuh; 

Phan don kti lem bad nga ha ka shangkhawiah? 

Lada sule kam ngan ai katba pha kwah. 

Ka Ramai Kso: 

Kaei mo kata ba phi ong shangkhawiah? 

Mynno ko Syiem kynrad nga la ju saitlah? 

Kaei ba phi kwah, la jingim ngan iapli 

Nga khein kum hy’men wat la nga dei tang shakri, 

Ngan thorn lut la ki lum bad hiar ia ki jur 

Ban suk mynsiem ma phi kam aiu? Nga mynjur! 

Ka Latympang: 

Kumba pha tip nga ieit thep mynsiem i’u Miat 
Namar jong u nga kloi la dei ban tur iap, 

U long u patsha ba ha kut shadem nga sien 
Dei tang ia u la dohnud ba tlem tang shisien, 

Nga la theh lut la jingieit naduh mynsiem 
Ngam lah pyrkhat ban ieit shawei sa shisien. 

Ka Ramai Kso: 

Te kaei ngan leh pat Syiem kynrad jong nga? 

Nga ruh nga khuslai lang bad nga sngew pisa 
Ong ha nga kumne por ngan ym pynsyrwa? 

Nga kloi eh ban kyrshan ia phi da shisha, 

Ha kano ma ka khep ngan tur beit naphang 
la kano ma ka kam ngan leh beit ha phang. 

Ka Latympang: 

Pynkhreh ka kriah ngin Ieit kheit jhur lum mynta! 
Nangthie najan ka pyntha Latuba 
Lada ba nga mut ka urlong shisha, 

Ha pha ka spah nga kloi ban ai shisha 
Nangta nga kular ruh ka ling bha ngan shna, 

Ba phan shong ba phan suk ka jingim jong pha. 

Ka Ramai Kso: 

Hooid, Syiem kynrad ngan Ieit pynkhreh mynta, 
Ban hiar shathie sha pyntha Latuba 
Kaei de ngi donkam ba ngin rah shata? 

Ngan Ieit ban pynkhreh dopwai ban song ja 
Shiphang nga la dep ja jingtah la ih lypa, 

Ka um ha u klong ruh ka la don lypa. 

Ka Latympang: 

Nalor kita ba pha niewtang ban rah 
Da kynmaw ban nym klet ban rah jain kyrshah, 

Ka jain niad kti de thep wat klet to da rah 
Lada pham khia eh uba rit u shylliah, 

Tang ioh de ban siang haba iabam ja 

Ban ioh shong jyrtieng ban aram ki khohwah. 

(Mih noh ka Ramai Kso ban pynbiang ia kita kijingdonkam ban 
leit kheit jhur lum bad ka Latympang pat ka la khreh la khrum 
hadien ba ka la dep sum dep sleh ). 

Act V 

Scene - II 

( Ha Pyntha Latuba, don u Miat Rynsut Pala uba dang bunkam 
ha la lyngkha. Ka bneng ha kata ka por ka long kaba khuid bha 
kdiar, ka Mariang kapaw kumba ka leh kmen lang bad ka Syiem 
Latympang. Don ka Syiem Latympang bad ka Ramai Kso katba 
ki dang iaiaid bad marsyn poi hajan ka lyngkha u Miatka Syiem 
ka la ud suh kpoh kynsan kabajur haduh katta katta ). 

Ka Latympang: 

Ani! ka jingsuh kpoh a'iu kat kata 

Wow ko mei nga la iap! Ramai ia nga iarap! 

(Ka kyllon artad ha madan) 

Khie leit khot briew te nga la suh kpoh palat, 

Khie khot ia u Miat, ong ka Syiem ka shitom palat 
Ong hajan lyngkha jong u ha madan ka pat, 

Lada um wan iarap te ka lah ruh ban iap. 

Ka Ramai Kso: 

To Syiem Kynrad, wut wut kumne ngan mareh! 

(Mih ka Ramai Kso ban leit khot ia u Miat, u Miat ruh tang mar 
iohsngew ia kata ka khubor u la ieh la ki kam ha lyngkha bad 

mar mar u la leit shata sha ba pang ka Sgiem; rung u Miat bad 
ka Ramai Kso ). 

Ka Latympang: 

Ani! Ani Mei ka jingsuh la palat! 

(. Ka Latympang ka ud bad ka kyrthat ka lympat ia lade hangta) 
Wow! Ka jingpang palat ngam sngew don jaka! 

Iarap seh ia nga, hangne ngan sa iap, 

Khie Mai wad shuwa da u kynja kynbat 
Katba dang don hangne i Bah ban iarap. 

U Miat Rynsut Pala: 

Ale Syiem kynrong kato ka khlieh jong phi! 

(U kynrong artad ia ka khlieh jong ka ha ka Ibong jong u bad 
shim ia u klong ban pyndih um ia ka). 

Dih shuwa da kane ka um ksiar um rupa 
Ba phin lait ka tyrsaw ban um ryndang de, 

Kumno kumne jylliep ki khmat phim lah khyllie? 

Wow Ko Blei isynei ia kane ka kynthei! 

Kumno kan shu jia ha lum ha lyngkha 
Ym don hok ba jingpang kumne kan wan jia! 

( U Miat u duwai Blei ban iohi ba ka Syiem ka i jylliep ki khmat 
kum ba kan iapler, hadien shiphang ka Syiem ka la tip briew ba 
ka la ioh um ban dih). 

Ka Latympang: 

Khublei ko Bah Miat nga la pynshitom ia phi! 

Ngam nang sngewthuh shuh kumno nga khie suh 
Sngewbha seh synreit um ia ka khmat jong nga, 

Da kane ka jain to pynniad ia ka. 

( Katba u Miat Rynsut u dang pynniad ia ka shyllangmat bad ki 
ngapjong ka Latympang da kata ka jaih hadien ba u la synreit 
um, ka ’lei jingieit ka la par stet kumu maknet ha ka dohnud jong 
u; u iohi ia ka jingbha briew jong ka kum ka puri blei kaba um 
pat ju iohi ne phohsniew mynno mynno ruh. Ym don samla 

kynthei ka ban kham bha briew ban ia kata kaba u thum ha la ki 
Ibong ha kata ka por. U la ialeh banpynjai jai ia la ka jingsngew 
kaba u don hynrei ka mynsiemjong u ka la kyndeh kum ki dew 
ka duriaw bad shlei da ka jingieit ia ka, u shu peit ieit sah ia ka 
katba ka dang kren ). 

Ka Latympang: 

Balei don dken ne ha pyntha jong phi hangne? 

Kiba pynshitom ia nga haduh katne? 

Ngam pat ju kynmawba ngan khie suh kumne 
Ngam tip shuh na kano ma ka daw ban shu suh khyrwait? 
Ngam tharai ba ka dei na ka bam na ka dih 
Kijuh ki jingbam nga ju bam man ka sngi. 

U Miat Rynsut Pala: 

Em Syiem kynrad ym ju don kum kita! 

Naduh mynkulong, ngi trei suk shyrta 
Ym ju don te ba ud shitom ym ju bna, 

Kyndit ban lap kumne da ka pang ka jhia! 

Ka pyntha Latuba kaba khuid ba suba, 

Ngam sngewthuh balei pat ia phi ka wan jia? 

Ka Latympang: 

Koit koit kam pher! Jingpang ka lah ban wan 
La ha iing ne ka lap ha lynti syngkien, 

Nga sngew tlot te phi ba nga la syep palat, 

Long ha ki tyrpeng jong phi ba ngan dem jah thait? 

Tang shi phang kat ban wan ka shakri jong nga 
Ngan sa ong ia ka ban ialam noh ia nga. 

U Miat Rynsut Pala: 

To Syiem kam lei lei ngan ap sa shi por 
Phi ruh pynjah thait ialade ban ioh bor, 

Imat i shakri jong phi i khlem ioh kynbat 

Ne i la leit kham sha jngai bad slem ban wan phai? 

O! i thie du imat peit ba i i'aid stet wut wut 
Imat i la 'ioh u kynbat ba phi mut! 

Ka Latympang: 

Sngewbha seh bah Miat pynleh biang sa shiwat 
Pynshim u klong urn pynniad biang ka khmat, 

Jingshit jong ka sngi nga la syep palat 
Jingsuh la duna ngan sa koit mynta. 

( UMiat u pynthiah ia ka ha u phlang bad leitshitn ia u klong um 
uba don kham ha pajih nangta badynda u la wan phai u buh ia 
ka khlieh jong ka sa shisien ha ki Ibong jong u bad pynniad biang 
ia ka khmul ka khmat jong ka Latympang. Sa shisien kajingieit 
ka la par ha ka dohnud jong u ban iohi shynna ia ka jingbha 
briew jong ka, ki hiuhmat kiba kdor, ki ngab kiba saw hoih 
ryngkat ki thliew ba wandur ha ki ngab bad ha tmoh, ki 
rymmiang shyntur kiba stang bad wandur kum ba shtah; u la 
kumpeit ruh ia ka metkaphad ba rawaihjong ka; ka shadem ba 
wandur jong ka, ka pynkyndeh ia u hynrei u la pynjaijai ia la ki 
jingsngew namar kum u rangbah ba shida u tip ba um dei ban 
shim kabu ban pynhun la kijingsngew baroh ). 

(Rung ka Ramai Kso) 

Ka Ramai Kso: 

Phi la sngew kumno Syiem kynrad mynta? 

Map ia nga nga la kham slem bym ioh ’bat moina 
Nga la ioh tang une u ’bat khliang syiar nangthie, 

Na pyntha ine i Bah ha ki khap u jyrmie, 

Ngan sait da um na klong shuwa ba phin ktha 
U dawai suh ba paka ba ju bam ki longshuwa. 

Ka Latympang: 

Em ngam lei lei shuh ngan sa bam sha Ying! 

Ka sngi ka thang eh nga kwah leit noh sha i'ing, 

Sa shisien nga kyrpad Bah ia nga shu bah, 

Ba la jur ka jingtlot, ban iaid hi ngam sngew lah 
Bah tang kat ban poi ha phyllaw la biang, 

Ngan da sngewnguh ia phi ngam lah siew kylliang. 

U Miat Rynsut Pala: 

Ban kyrngah ia phi ruh ko Syiem ngam sngew nang! 
Peit kithie ki masi la dei ka por bam phlang 
Nga la teh ia ki naduh ba nga wan, 

Sa sha sem ruh ia ki nga hap niah de bran 
Kumno kein ngan leh la kamram ki ban? 

Ban saitlah ia phi ruh da lei lei ngam shlan! 

Ka Latympang: 

Wat khuslai shaphang kita ki kam jong phi 
Nga tip ba kin biang naduh kane ka sngi, 

Tang kawei mynta nga kyrpad ia phi 
Ba phin bah kein ia nga on haduh mynshem, 

Nga kloi ban kyrshan ki jingeh ba phi shem 
Sa saw shah ngan ai ki jingdon jingem. 

U Miat Rynsut Pala: 

Lada long te Syiem ia ngan btin ha Myndo 
Kaba syndah u dieng kseh ba heh ba phin tngen, 

Na jingshit ka sngi ba kyrang kat kane 
Phin jah thait ruh shi por na jingshitom katne. 

Phi lah ban shong jah thait ha trai u dieng kseh 
Nga ruh la ki kam basah teng ai ngan leh. 

Ka Latympang: 

To kata katba phi ong ngan kohnguh ia phi 
Phi long u trai bri phi kham tip bha ma phi, 

Tang kane to kular ynda dep lut ki kam 
la nga phin ym ieh bad sha iing jong nga phin lam; 
To btin noh mynta ha trai utai u dieng kseh 
Kumba phi la bthah nga ruh nga kloi ban leh. 

( UMiatRynsut u la btin 'ia ka Latympang bad ka ruh ka la snoh 
la ka kti kamon ha ka tyrpeng kadiangjong u bad shiliangpat la 
kyrshan da ka shakrijong ka ka Ramai Kso; ynda la poi ha Myndo 
kaba ha syndah ka trai dieng kseh u Miat u la pynthiah ia ka suki 
jai halor u shylliah ba la rah khnang ka Ramai Kso kaba la siang 
hangta; ki khmat jong ka ki peit ieit jylliep ia u bad baroh ar ki 
dohnud ki iakynduh da ka jingsyaid mynsiem kajingieit. Mih 
noh u Miat Rynsut ban pyndep la ki kam sha la lyngkha). 

Ka Latympang: 

Mai, ieh ia nga hangne, khie leit bran sha iing, 

Khie leit ban pynkhreh umsum ruh kham bun 
Pynkhreh de ka jainboh khaila ba bha tam, 

Ryngkat ka spong khor, Syiem jong nga un sa wan 

Ka sati kyllain sa shim na jaka buh 

Ngan pyndeng ia u Miat ngan ym khuslai shuh. 

Ka Ramai Kso: 

Hooid Syiem kynrad bran ngan leit sha iing, 
la khubor ngan rah kumba phi la bthah 
Wat khuslai ngan pynbiang da ki jong ki kti, 

Ka jam spong, ka jain boh bad ruh ka sati 
Phi ruh nang ioh bor, to ho nga la leit! 

Ngan ap hapoh iing ngan pynbiang pynbeit. 

( Ka Ramai Kso ka la mih artad nangta bad ieh ia ka Syiem 
hangta ka la sngewthuh lut ia kijingtyrwa ka Syiem, ka kmen 
shibun ba ka Syiem kan ioh ia kaba ka thrang bad angnud). 

Ka Latympang: 

To, kata Ramai sa leh kumba nga bthah! 

Peit shatai u Miat u la leit phai sha lyngkha, 

U iaid khlem da phai dien wat tang shisien 
Khie ong ia u Miat ba phan leit noh sha iing, 

Ong ruh da dep kam un wan phai biang sha nga 
Ba sha iing la shibit un leit on ia nga. 

Act V 

Scene - III 

{Ha trai dieng kseh, don ka Latympang kaba dang ap kmang ia 
u Miat ban wan shaw ia ka, rung u Miat Rynsut Pala). 

U Miat Rynsut Pala: 

Balei Syiem kynrad sha la iing phi khlem leit? 

Phi phah tang ia shakri jong phi ban leit, 

Ka ong te ia nga ban wan phai biang sha phi 
Ka ong ban leit on ruh sha iing ia phi; 

Te ia noh kein Syiem, phi la lah mo ban iaid? 

Nga ruh nga kyrkieh sha la iing ban leit phai. 

Ka Latympang: 

Balei phi kyrkieh ban leit phai sha la iing? 

Phi hun seh ban ieh ia nga wei briew kumne? 

Phin ialam ia nga ban leit mynta kumne, 

Nga la bthah ban pynkhreh mar mar ruh de 
Ka umsum umsleh ki jain phong ruh de, 

Wat kyntait ia nga, nga kyrpad ia phi. 

U Miat Rynsut Pala: 

Kumno kumta phin rai hi tang ma phi? 

Nga long tang u nongrep, u rangli juki, 

Nga hap te ban bsa ban btiah ha la iing 
Kumno kein ngan ieh la ki baha'iing? 

Kin iap thngan shisha lada ngan leh kumta 
Hangno kein ngan ioh jingkyrkhu na i pa? 

( Ka Latympang ka peit ieit ia u da ki khmat kiba angnud ba un 
shimti ia ka ym tang ha kata ka kynti ba un leit on ia ka hynrei 
junom la junom ). 

Ka Latympang: 

To da ngeit seh bah Miat ia ki jingong jong nga 
Nga ngeit phin sa suk bad nga ruh shirta, 

Nga kular ban peit i Bei bad para 

Te phim donkam pyrkhat shuh naduh mynta! 

Shim to bah ia nga mynta mynta 
Pynpoi ruh kloi lan sha iing ia nga. 

U Miat Rynsut Pala: 

To kata Syiem kynrad ia ngan bah ia phi. 

(U dem la ki khohsiew ha madan bad shim ia ki kti ka Syiem bad 
tawah ha ki tyrpengjong u, ynda ka la dem ka met jong ka halor 
met jong u, u iengjoit badpiam la ki kti na ki khohwahjong ka. 
Dei hangne ba kajingieitjong u rang samla bad ka thei samla ki 
iakynduh kum mawshamok ha ki dohnud jong ki namar baroh 
arngut kim patju mad badno badno ruh shaphang kajingieit. 
Hangne ki la shem ia ka). 


Act V 

Scene - IV 

(Ha iing ka Syiem Latympang, rung u Miat Rynsut Pala uha 
dang bah ia ka Latympang ha la met). 

(Ha u Miat, hadien ba u la pynhiar ia ka na met jong u) 

Ka latympang: 

Khublei shibun eh ia phi Bah Miat! 

Khie ialam ia ine i Bah sha kamra sum 
(Ha ki shakri shynrang) 

Kumba nga la bthah ha ka Ramai Kso 
Pynphong ka spong khor bad ka jaihboh khaila 
Ma pha to wanrah ka sati kyllain 
(Ha ka Ramai Kso) 

Ngan pyndeng ia u rangbah wain- jara-wain. 

(Ka Ramai Kso ka la dep pynkhreh lypa ka sati kyllain ha i 
synduk rit ba la buh khnang bad leit rah sha ka Syiem, nangta ka 
la dep pynkhreh ruh ka bam kaba bun jait na ka bynta ka Syiem 

bad u baieitjong ka u Miat Rynsut Pala. Hadien ba la pynriam 
pynbeit ia u, u Miat Rynsut Pala u iohi ialade ha dabor um kaba 
la pynpeit khnang ban jngoh ia lade bad um lah ngeitban iohiia 
kata ka main shynrang la jong). 

U Miat Rynsut Pala: 

Wow! Dei ma nga une u Miat Rynsut! 

Nga dei u Syiem ne u rangli juki? 

([/ tba ia lade bad kijaih ba u phong ) 

Hangno kumne mynta nga don? 

Ha iingtrep ne ha dulan paki? 

Wow! Ko Syiem kynrad a'iu phi la leh? 

Ioh nga shu long Jiei bad khie lapeh! 

Ka Latympang: 

Wow kynrad ksiar jong nga! Phi ong lei kumta? 

Phi dei u Miat Rynsut Pala u baieitjong nga. 

Wow ka jingbha briew kat ’naikhatsaw synnia! 

Ia phi nga la thung Syiem ha la kut shadem 
Ai ka kti da jingieit ka sati ngan pyndeng, 

Ba junom bad phi iakhet ksiar nga la seng. 

U Miat Rynsut Pala: 

Khublei shibun Syiem ki jingai sngewbha 

Nga ngeit kin ym long tang jingphohsniew kynsha, 

Nga ruh kum rangbah ha phi nga dei ban phla 
la phi ruh ko Syiem nga la ieit shisha! 

Hynne hi ka sngi la dohnud nga la ai 
Junom ruh ha phi la jingim ngan nym tyngkai. 

Ka Latympang: 

Wow! Ko kynrad ksiar! Ka juban ba phi khlei 
Ka pynkyndeh ia nga da jingkmen ka shlei, 

Dei kine kein ki kyntien ksiar ba nga ap 
Na phi ko paila ba kordor nga la lap; 

Nga kular ban bsa ia i Bei bad para 
Ngan thaw ruh mar kawei ia ki ka iing bah. 

U Miat Rynsut Pala: 

Khublei shibun ieit ka jingsbun jong phi, 

Ngan sngewnguh junom ba i'ing jong nga phi kdup 
Nga long uba donbok tam ha pyrthei 
Ba nga shem ia phi ieit hangne ha pyrthei, 

Junom nga kular bad phi ngan long ryngkat 
U kynjri jingieit na phi ngan ym bthat. 

(Ha ka jingieit mar kylliang baroh arngutki la shem ia ka bneng 
ha pyrthei, hynrei u Miat u la klet ban pyllait noh ia ki masi lur 
ha lyngkha; katkum ka khana kine ki masi lur ki la kylla maw, 
kiba dang sah syllai ha pyntha Latuba; hynrei namar ba la shoh 
bun bun spah snem da u phria u slap, bad kiwei de ki bor ka 
mariang; kine ki dang don haduh mynta tangba kim long shuh 
ha ka dur kita ki masi lur katkum ka khana)* 

Ka Latympang: 

Ale keih baieit ngan pyni ia phi 
Ka i'ing ba nga shong ka dulan paki, 

Ngan ai ruh ia phi kawei ka kamra bah 
Ba phin ioh pyndonkain bad phin shong phin sah 
Ngan phah briew noh hi ban shna ruh kyrkieh 
San tylli ki i'ing ia ki para bad i kmie. 

(Ka Latympang ka la phah ktien ruh ha kata hi kajanmiet sha u 
Marangbah jong ka, u Khro Chadap ba kan ioh iathuh ba ka la 
jop ia ka dohnud u Miat). 

(Ha iing kaSyiem Latympang, don lypa u Miat Rynsut Pala bad 
ka Latympang ha kamra shong kai, rung U Khro Chadap). 

U Khro Chadap: 

Pyrsa jong nga phi la phah wan kyrkieh! 

Ngam lah ban pyntud tang khyndiat ruh te, 

Nga la sheptieng nga mut la jia a'iu re 
Hynrei ngam pyrkhat ban iohi da kumne! 

Ngam shym la ithuh shisha ia phi Miat! 

Kumno kein pyrsa dohnud jong u phi siat? 

Ka Latympang: 

Ka jingieit jong ngi kaba da shong sbai 
Marangbah phi ong ban pan na ki Blei, 

Nga la khan la kyrpad ba Blei un sngew synei 
Ban pynioh ha nga u briew baieit shisha, 

Ym dei tang ma nga i ruh i ieit shisha 
Ha jingieit markylliang, ym don dieng pyngkiang. 
U Miat Rynsut Pala: 

Khublei Ma ia phi, wat la ngam pat ai ktien 
Kumba la kular, jingieit ia i nga la sien, 

Ngam tip kumno kynsan ka jia ha nga 
Jingieit ka suh thied nga phla te mynta, 

Ngan shimti 'ia i pyrsa jong phi te Ma 
Nga kular ban im ban iap bad i shyrta. 

U Khro Chadap: 

Pyrsa, nga la kmen ia jingjop jong phi! 

Ka sngi ban poikha bad pynhiar synjat 
La dei ban pynkhreh ym dei ban pynlat 
Kum u Kni ka kamram nga dei ban pyndep, 

Ban aiti la pyrsa ha ka niam ka rukom 
Ba ngin i'akmen lang ba phin poi burom. 

Ka Latympang: 

Marangbah kynrad ngi ruh ngi kmen lang 
Ban pyndep kat kata ka kam ba kyntang, 

Hynrei ngi hap ap ba dang sah teng ki kam 
Nga la kular hynriew tylli ki ‘ring ban shna 
Na ka bynta i kmie bad baroh ki para, 

San tylli ia ki, kawei ia ka Ramai Kso. 

U Khro Chadap: 

Nga sngew kmen shibun ba phi bat la kular 
Nga tip skhem phi long kaba bha nongsynshar, 

La kular ban pyndep dei ka kamram jong phi 

Wat khuslai ia ki iing yn tei kloi ia ki, 

Ngan pynpeit hi ma nga ban ym don jingbakla 
Ba ki jingthmu baroh kin long ruh pura. 

Ka Latympang: 

Hooid, Marangbah ha phi nga shaniah 
U kni ba shisha ha khia shon u bah, 

Kane dei ka sngi ba ngin iakmen lang 
Ngin pynkut te mynta da ka jingbamja lang 
To duwai to phirat ma phi Marangbah 
Ba ki kam baroh kin iaid beit sabiah. 

C Hadien ba ki la dep bamja, ki la bam sa u soh trim ba la dep shet 
bha; nangta ka Latympang ka la song kwai ia la u Marangbah 
katba u dang pynkhreh ban tan duma na u noi. Ka Latympang 
ka la phah ktien ruh sha ling ka kmie u Miat Rynsut ban iathuh 
ba u Miat un sah noh ha iing Syiem bad ba kin ym sahnud bad ia 
ki ruh yn sa phah shaw ha ka sngi kaba bud). 

U Miat Rynsut Pala: 

Phi leh ia kaba dei ban phah khubor sha iing 
Nga ruh kumno nga klet ban phah ktien sha iing, 

La katta por ngam pat poi khlem pep kin sheptieng 
Ioh la jia sniew ia nga ha lynti syngkien, 

Pleng ka jingieit mo ka la pyntyllep, 

Haba nga don bad phi ia la iing ruh nga klet! 

U Khro Chadap: 

To kata pyrsa nga ruh ngan iaid noh 
Bad u myntri jong phi ngan leit ryngkat noh 
Te ki kam ba la pynbeit lashai ngin sdang noh 
Ba kiba dang bud kin ryntih lut baroh; 

To thiah suk pyrsa phi ruh ho Miat! 

Da kynmaw la burom to da ri to da bat. 

(Mih u Khro Chadap ban leit phai noh sha la iing khun) 

C Ka Latympang ka ialam ia u Miat sha Kamra shongkai, ki ia 

batkti bad peit ieit iwei ia iwei kum ban pynpaw ia ka jingsngew 
ka dohnudjong ki ba kata ka long ka khyllipmat ba ki lah ban 
iaphylliew jingieit iwei ia iwei). 

U Miat Rynsut Pala: 

la phi nga shu shoh bieit ko baieit jong nga 
Katba dang thiah ka khlieh ha ki lbong jong nga, 

Nga iaroh ia jingbha briew ha la ka dohnud 
Dei hangta hi ba jingieit ia phi ka bud, 

Dei ruh hangta ba la jingieit nga la rai 
Ba tang ia phi ngan ai ngan yni tyngkai. 

( U ktah ieit da baroh ar ki sla kti ia ki ngapjong ka, bad u peit ia 
ki khmat ba sngur jong ka kiba shlei da ki jingangnud ba lada ki 
lah baji kren kin pynpaw shisha ba ki phyrnai namarjong u). 
Ka Latympang: 

Balei ieit phi peit shin ia nga kumto? 

Kito ki khmat jong phi ia nga ki iathuh 
Aiu ka kwah dohnudjong phi to iathuh 
Nga iohsngew ki slati ki syaid bad ki kyiuh! 

Lada nga lah na ka bynta jongphi ban ai 
Ko ieit ngan theh lut ha phi ngan ym tyngkai. 

U Miat Rynsut Pala: 

Kane ka dei ka khyllipmat ba thiang tarn 
Ha jingim jong nga ngam pat ju tba ia samla 
Phi dei kaba nyngkong ha jingim jong nga, 

Ba ngan ktah ieit bad la dohnud nga aiti 
Nga kwah eh ban mad ia kito rymmiang, 

(U Miat u doh artad ia ka) 

Wow! Katno ki syaid, ki um bad ki thiang. 

(Ki iadoh iadoh bad ia pyllait ruh de, ryngkat ki khmat ba 
khapbrip ngaih bad katno ki sngewkmen ka bym lah batai ki 
sngew ba la rong noh ia ki sha kata ka hima ka jingieit ba ka la 
iohsngew na ka shakri jong ka ka Ramai Kso). 

Ka Latympang: 

Baieit eh jong nga ym slem phin sa long u tnga! 

Ngin ap 'ia ka ia ban mad jingsuk ba shisha 
Ka por ka la laid la shiteng synnia, 

Ngam lap sngewthuh kumno por ka her stet 
Ha ki ksangti jong phi ia lade nga la bret, 
la sha la ki kamra ban thiah noh ngin leit. 

( Mih noh U Miat Rynsut Paid bad ka Latympang ban leit sha la 
ki kamra, ki la ai khublei thiah suk iwei ia ivoei). 

Act V 

Scene - V 

(Ha ling ka Latympang don lypa u Khro Chadap, uba la poi 
dang step, ka Latympang bad u Miat Rynsut Pala, rung ka kmie 
u Miat ka kong Deima'ia Pala bad ki para kynthei u Miat, ka 
Phlo, Ka Phril, ka Dil bad ka Roli). 

Ka Latympang: 

Khublei ia phi baroh, nga la phah shaw ia phi! 

Ha iing jong nga nga pdiang sngewbha ia phi, 

Nga tip phi lyngngoh bad don bun ki jingkylli 
Kumno bad balei hangne u khun jong phi? 

Wat khuslai ia kata yn batai hi da u Kni 
la kiei kiei baroh un pynsngewthuh ha phi. 

U Khro Chadap: 

Kong Deima'ia Pala, bad phi kum ki pyrsa! 

Nga long u kni ka Syiem, nga ruh nga pdiang sngewbha 
Ha kato ka sngi ba nga wan phim da khlain bha, 

Nga la tyrwa ia u Miat bad ka pyrsa ban poikha 
U ong ba u hap kit ia phi bad ki para, 

Dei jingieit ba lam ia u hangne mynta. 

Ka Deimai’a Pala: 

Nga ai khublei ia phi Syiem bad phi u longkni! 

Ngan ong kumno pat lada ki la mon hi 
Tang kawei nga kwah ba un da un ri, 

Ban nym leh khiewjakai ia ka kam poikha 
Katne u don la ki jong ki para, 

Ban lait ka kyrtoh, ka siar ka lait kylla. 

U Miat Rynsut Pala: 

Kumba nga la phla ba nga ieit shisha 
Ngan ri ngan sumar ngan nym leh thala, 

Nga don la ki kur la kine ki para 

Ha phi #ei mynta nga smai bad nga phla, 

Ngan im ruh bad i ngan iap namar jong i 
Ngin ym iehnoh, Bei ia phi ruh ngin ri. 

U Khro Chadap: 

Katba ia iing jong phi ym pat dep shna 
Phin shong shuwa hangne bad i pyrsa, 

Baroh jingdonkam ngin pynbiang ia phi 
Phin long shi bynta kum ka iing jong ngi; 

Wat khuslai eiei kaei phi donkam 
Ki shakri ki shakor ia phi kin pynbiang. 

Ka Deima'ia Pala: 

Nga bad kine ki khun, ngi sngewnguh shisha 
To nang iaroi pateng kat kane ka jingbha! 

U Blei un kyrkhu phin nang kiew irat 
Ha ka koit ka khiah bad ka bha ka miat, 

Nga long ka rangli ngam don ban siew kylliang 
Tang ki jingkyrkhu ia phi ngan pyntyrsiang. 

(Ki para u Miat ruh ki la khublei ia u khi ka Syiem ryngkat ia ka 
Syiem, ki peit hun mynsiem sha la u hynmen uba donbok ban 
iapoikha bad ka Syiem kaba bha mynsiem. Ka Latympang ka la 

phah sum phah sait ia ki ha ki shakri jong ka bad ai ia ki baroh 
ban phong da kijaih bhajaih miat, hadien ba la dep sum dep 
sleh ki sa bam ja lang). 

U Khro Chadap: 

Te haba kumne baroh arliang kur ngi la mon 
Nga kwah buh sngi pynhiarsynjat noh syndon, 

Ha une u ’Naiwieng lada ngi mon lang 
Ka tarik ngin buh ban biang baroh arliang, 

Khnang ba ngin ioh khreh jingkhawai kaba khraw 
Ngin ioh khot paidbah bad ngin khang shnong khang thaw. 
(Te kumta la iabeit bad thikna ka sngi iapoikha, u Khro ruh u la 
leitphai sha la ling; ka kmie u Miat bad ki para ruh ki kmen ki 
sngewbha ha kata ka iing thymmai ). 

Act V 

Scene - VI 

(Ha Pudiar-dhari ka jaka bauMiat bad ka Latympang kiju leit 
shong kai bam Iyer ban iaphylliew jingieit, kat bym pat dei kata 
ka sngipynhiar synjat, kane kajaka ka don ha shnong Wyrtoha 
ka surok ban leit sha shnong Thangraih. Don u Miat Rynsut 
Pala bad ka Latympang kiba dang iashong kai ha ka shuki maw). 
Ka Latympang: 

Pailajong nga, nga kheinkor'ia jingieit jong phi 
Ngam ju poi pyrkhat ban ioh kum ma phi, 

Nga la mad ia ki raieh ka synshar khaddar 
Nga la tur ia ka thma ha hima Manar; 

Mynta nga sngew ba da jingieit la synshar 
Ha ka khet ksiar nga shong bad phi paila ksiar. 

U Miat Rynsut Pala: 

Nga ruh kein baieit ngam ju phohsniew ban long 

Ha ka khet jingieit dohnud jong phi ngan shong! 

Phi long Syiem dohnud ngan aiti lut ha phi 
Phi la khum, da jingieit nylla ngan lapli, 

Ngam thait ngam ngiah shuh ia phi ban doh sah 
Nga kwah ba kumne junom ngin iai sah. 

Ka Latympang: 

Phi tip kein ieit katba ha shadem nga dem 
U^saihon ka jingieit u nang iai rhem iai rhem, 

Nga tip phi long u ’rangkynsai dap shynrang 
Dei kein tang ha phi la jingieit nga la phrang, 

Naduh sngi nyngkong ba nga sngew ia ka sur 
Ba phi kynud ha lyngkha katba phi dang lur. 

U Miat Rynsut Pala: 

Kein noh te baieit ia phi nga shu i'ap ngiah 
Ka met jarawain haba nga pynthiah, 

Ha kato hi ka sngi nga la iapbieit ia phi 
Jingieit ba nylla nga theh lut ruh ha phi, 

Ngan ieit ia phi ieit bad tang ia phi hi 
Ngan bat la juban haduh bakut ki sngi. 

Ka Latympang: 

la noh kein baieit ka sngi ka la noh 
la katei ka sahit u bnai un sa doh, 

Ka la dei ka por sha iing ngin Ieit phai 
Ngin buh ha dohnud jingieit bajanai; 

Ki kam ki dang sah na bynta sngi poikha 
Ba jingpynkhreh ba bun kin long ba thikna. 

(U Miat Rynsut Pala bad ka Latympang ki ia'iaid snoh kti katba 
ki dang Ieit phai sha ling). 

Act V 

Scene - VII 


( Da kajingbthah briew ki myntri ka hima bad kajingwan 'iarap 
ki rangbah bad ki misteri ba tbit, ia baroh hynriew tylli ki ling la 
deppynieng lut bad ka la don ruh ka kiew ting thymmai ha kaba 
pyndep ka niam ka rukom banpynieng ia u “Shrot Skit-Pyrdi” 9 
ne u RishotPdeng ryngkat ka duwai ka phirat ban neh ka longiing 
longsem. Na ka liang ka ting ki para u Miat la pyndep da u Miat 
ia ka suit ka shor bad ka kynjoh kha skain bad na ka liang ka ting 
jong ka Ramai Kso la pyndep da u Rosing Kamar, u rangbah 
shakri. La pynbna ruh hangne ia ka tarik pynhiar synjatjong ka 
Syiem Latympang da u knijong ka u Khro Chadap ka ban long 
ha ka sngi Muchaijong u ‘Naiwieng. Ha kata ka sngi ka ting 
Syiem ka la phyrnai hi khrek da ki jingpynriam pynbeit bad ki 
syntiew ba sieh pynitynnad sawdong jong ka. Ka bam ka dih 
bad ka doh ka keh ka bym tip shuh namar la pynkhreh na ka 
bynia baroh ki marjan shnong ). 

(Ha ka sngi pynhiarsynjat, ha kamra shong dorbar ba la pynbeit 
bad pynitynnad bha la don lypa u Khro Chadap, ka Latympang, 
rung ki myntri, u (frong Chadap Manor bad u Khian Chadap, 
bad u Bakhraw, Olin Pala ). 

U Khro Chadap: 

Mynta ka dei ka sngi ba kmen tarn ia nga u Kni 
Sngi pynhiarsynjat ka la poi ia ka Syiem jong ngi, 

Nga dap jingsngewnguh jingkit khia jong phi 
Ma phi u bakhraw bad ruh ki myntri, 

Sa da kit khia lem ba kam kan iaid beit 
Baroh kin da bam, thylli kin ym leit. 


9 S. S Laloo, Ka Syiem Latympang, Shillong, (1989), p. 84. 

Ka Latympang: 

Nga ruh nga sngewnguh i'a baroh na phi 
Phi la kit khia lem na bynta kane ka sngi, 

Nga ngeit ba ki kam baroh la iadep bhah 
Mano ban shet, ban sam bam bad ban rah! 

Kaba donkam sa ong ia i Marangbah 
Dei ma i ba pyniaid kane ka lat bah. 

U Chrong Chadap Manar : 

Wat khuslai Syiem kynrad ki kam la biang lut 

Ma nga bad u Khian ryngkat u Olin 

Ngi la tip ban pynbiang ban lait khlem akor; 

Kane dei ka sngi bakhraw namar jong phi! 

Jingim thymmai phin sdang naduh kane ka sngi, 

Ngi kitbok kit rwiang ba phin shong suk shong sain. 

U Khian Chadap: 

Hooid Syiem kynrad wat nym khuslai eiei 
Nga ruh nga kit bok ngan duwai ha u Blei 
Ba phin koit ba phin khiah phin roi parum pareh, 

La u tnum u tyndai ryngkat ki khun ki ksiew. 

UOlinPala: 

Nga ruh nga la pynbiang kynthei ba kin shad 
Ha ki jain ba bun rong bad ka khyllong ka sad, 

Ki jingrwai khoros ki la dep pynkhreh 
Sa ban peit iapngiah ki ban pynkyndeh, 

Wow, jingkmen ki ’thei samla kane ka shnong! 

Ba Syiem jong ngi kan pynhiarsynjat, ki ong. 

(Ka por Pynhiarsynjat ka la dei, ka Latympang ka riam da ki 
jaih sem muka bathoh saw narud nalor kajaih pien thoh saru, 
ka la deng da ka ksiar shi rynhieng, naduh u shan ryndang, ki 
sohshkor, u kynjri ba jrong bad ba khia bun tula, ka deng sa ki 
tad bad ki mahu nalor ka sopti kti jong ka. U shhiuh ba la dep 
thaih ka teh sa u sai khyllong bad ka deng sa ka pansngiat ksiar 

ba la sieh da u ’tiew lasubon. Rung u Miat Rynsut Pala ryngkat 
ki briew ba la phah u Khro Chadap ban leit show ia u ryngkat ki 
bahaiing jong u. UMiat u phong da ka spong Khor kaba rem dor 
tam, u phong ka sopti kti ba lieh bad kajymphong ba la thaih 
khnang da ki ksai rong ksiar. Kajaihboh kaba remdor ba la phah 
suh khnang, bad u kup da ka banatsaw. Ha baranda shuwa ban 
rung ha jingkhang bah, u Wanche Kamar u dei u shongkha ha 
ka kur Chadap, u la pynkhreh ka umphniang bad ka um ha dabor 
banpdiang sngewbha ia u Miat ha kata ka sngi pynhiar synjat). 
U Wanche Kamar: 

Te la dep ka song kwai na ki arliang kur 
La dep ka ai ding na iing ka kynthci, 

Mynta ngan pynsait ia ki kjat u poikha 
Kumba long ka dustur jong u longshuwa, 

Ngan pynsleh ka umphniang kumba long ka rukom 
Shuwa ba phin rung ban shong hangne junom. 

U Khro Chadap: 

Te shong kein pyrsa ha une u shylliah 
Uba khuid ba suba la buh khnang ia phi, 

Ngin sei ia ki ’iad um ’iad hiar kat kum ka rukom 
Ngin theh mar kylliang mar shiskaw ki ju ong! 

Shim shuwa na ngi na ka bang kynthei 
Sa theh pat na phi kum rukom kaba dei. 

(Bud sa ka nguh Blei na baroh ar liang kur hadien kata ki sa 
iadih ia kata ka kiad mar khyndiat ryngkat ka doh ka keh. Nangta 
ka sa don ka iatehjutang ki shijur lyngba ki Khi; u Khro Chadap 
na ka liang ka kynthei bad u Dawan Pala na ka liang u shynrang) 
U Khro Chadap: 

Nga nguh ia me ko Trai Kynrad shihajar nguh! 

Ia ngi u bynriew Me la bynta Me la buh 
Te kumba la kular na ki ksiang longkiii 
Ba kine shijur jinglong shitnga kin shimti, 

Hei ho phi ki Blei to ai ka kyrkhu ka kyrdoh! 

Ban seisoh ka longkha da kaba bha baroh! 

La biang mo! Shihajar nguh shihajar nguh! 

(U Khro Chadap u dem artad khrup da ki khohsiew ha madan 
badpyndaitlakislaktibanainguh ia u BleiNongbuhNongthaw). 
U Dawan Pala: 

Nga rah nga ainguh ia me Trai Nongthaw! 

Na ka bynta kane ka sngi kaba khraw 
Ba une u kynja pyrsa na ka kur Pala 
Ha ka kur Chadap un leit ban poikha, 

Te ngan sneng ngan kraw ba un peit un ri 
Un ioh ka longkpa ban soh u sohkha! 

U Khro Chadap: 

Ka Kur Chadap kan bat la juban 
Shisien ba la khlei da lei lei nym kynran, 

La pyrsa nga la sneng ki ’tien hok ’tien sot 
Ban tip ka khein kur ka khein kha, 

Ban soh ka kyrdan u sohkhaw sohpet kha 
Ban ioh ka nam kmie ka ring ka meikha. 

U Dawan Pala: 

Kumba la khlei ka juban ba une u pyrsa, 

U long uba duk, uba rit, ba duna 
Ha khmat jong phi Blei ka jutang ksiar rapa 
Ba ngi para kni ngi la khlei shisha 
Ban i'ashong beit shongbiang bad ban roi ban pa 
Ka longkur jong phi bad ha ngi ka longkha! 

U Khro Chadap: 

Te ha khmat ki Blei para Kni ngin pyni 
Lada don ka lait ka let ha ki pyrsa jong ngi, 

Ngin iamap markylliang ngin tern de ia ki 
Katta mo kan biang soskular jong ngi! 


90 



U Dawan Pala: 

Naduh mynta ha ka kur Chadap nga aiti! 

Ban pynsei pynkha kumba long dustur riti, 

Ban sei ka longkha ban sei matkylliang 

Ban sah burom meikha bad khunkha markylliang 

Trai Nongthaw Nongbuh shihajar nguh! 

’Lei longkur longjait phi ruh shihajar nguh! 

U Khro Chadap: 

Te haba la biang ka nia ka jutang 
Na ngi ki longkhi te baroh arliang, 

Nga pynbna paidbah ba naduh kane ka sngi 
U Miat Rynsut Pala bad ka Latympang Chadap, 

Ki la ialong shitnga katba kum ka dustur! 

Te mynta kin iashad kine ki shijur! 

U Dawan Pala: 

Ngi mynjur ngi mynjur kat kum ka dustur! 

Ban neh ka longkha bad iar ka long kur. 

La biang thik katto ka ’lei longkha la pyni 
fa ka kur jong phi bad u kur jong ngi! 

U Khro Chadap: 

Kan shad shuwa kynthei kat kum dustur, 

Sa shikynta hadien sa shynrang un tur! 

Tc ngi la poi ka khublei markylliang mynta 
Ba la biang ka jutang ngi la teh ka longkha! 

U Dawan Pala: 

Kumba long ka dustur u pyrsa jong nga 
Un sa shad bad kmen lang da ka mon sngewbha, 
Ban pynpaw i'a jingkmen ha kane ka sngi 
B’la poi burom ki pyrsa jong nga bad jong phi! 

Te ka jingiashad kan sdang noh mynta hi! 

Hei Duhalia sdang noh put ka tern mynta hi! 

C Shaw thap kti ki paidbah sawdong kata ka kamra bad ki duhalia 
ki la sdang ban tem ia ka ksing kynthei bad ka padiah; ki khoros 
pat kiba la pynbeit lypa ki la sdang ka rwai phawar shaphang 
ka jingim jong ka Syiem Latympang naduh basdang haduh kata 
ka sngi iapoikha bad u Miat Rynsut Pala. Ka Latympang ka la 
sdang ban shad pyllun ia kata ka shylliah ba la shong u Miat. 
Katba dang phawar ki khorus katta ka nang iai shad, nyngkong 
kapynjem sukijai da kabapynkhih ia ki kjat ryngkat bad ka met 
ka phad ba jemjong ka; katba dang kylla ksing ka la nang kham 
shad stet haduh katta katta haduh ba kajingshad tawiar jong 
ka ka la pynlong ia ka ba kan ba'iong hi ngit. Dei ha ka por ba ki 
khoros ki la poi ha ka bynta jong ka jingrwai ba kumno ki 
Changpung ki la shetshukor ia ka bad ha ka sngi ba ki mut ban 
pynlong jingkhia iasuk, ba ki la thang lut ia ka Hima Manor 
baroh kawei haduh ban da ingkhong khait bad ki la khie thma 
kum ki Iyer kyrtiah ban sliah naphang lin ia ki briew jong ka 
Syiem Latympang kiba la shah phnieng shangkhawiah; kiba la 
pyniap naphang ia ki briew jong ka bad kynthei bad khynnah. 
Hamar kata ka por, kyndit kynsan kumba dung ’namsarang ia 
ka dohnud jong ka haba la rah biang ia ka sha kito ki por bad ka 
khyllipmat ba kthang tarn ha ka jingim jong ka, ka Latympang 
ha ka jingkyndeh ka shadem ka la kren rumai). 

Ka Latympang: 

Ka snam! Ka snam! Wow ka snam! Wow ka snam! 

Peit! La lyngkien lut ha kane ka madan! 

Ki khun hajar jong nga ki la iap lut 
Ha ka jingshet kylla ia nga me la kput! 

Nga la ieh la ka khet ia la ka hima 

Ban phet krad tang ban im hangne mo ia nga! 

(Ka Latympang ka kren ruma bad bat la ka shadem kynsan 
kynsan bad ha kata ka jingshad tawiar ba stet jong ka ryngkat 
ka jingriew stet ka Padiah, ka kyllon kram ha madan, ki khoros 

ki la sangeh ban rwai bad phawar bad ki duhalia ruh ki la 
sahngeh ban tern bad ban put. Kumba tied u pyrthatrkhiang, u 
Miat u la kyndit thret ban iohi kumta bad u la kynrup pynkloi, 
pynkhih ia ka shane shatai na ki ngab jong ka, u khot ia ka kyrteng 
jong ka, hynreijar jar, tur katto katne ki paidbah ) 

UPaidbah: 

Balei balei la jia a'iu ia ka Syiem? 

Kaweh! Kaweh! Ai ai Iyer ba in peitmat! 

(U Khro Chadap u la turshakhmat ) 

U Khro Chadap: 

Balei kumne! La jia aiu pyrsa jong nga? 

Wow ko mei! Ka snam na shyntur ka shlei! 

Jak kumno kumne u klongsnam u la bthei! 

Kat kane ka sngi kmen phin shu jah kumne jar? 

Ko baieit jongnga balei kumne sha? 

Phi pynkmen donburom kumne ia i mama! 

(U Khro u iam rangbah katba u dang twad ia ki thiedsnam na u 
ryndang jong ka; u Miat pat u kdup ia ka ha la shadem bad u 
kyrshan ia ka khliehjong ka ha la ki Ibong, thik kumba u leh ha 
kato ka sngi mynba ka khie pang ha pyntha Latuba). 

U Miat Rynsut Pal a: 

Wow kaei ieit kaba jia ia phi kumne? 

Kumno kein ieit phin shu sngap jar jar kumne? 

Ko Syiem dohnud jong nga shano ki kular? 

Ba phi khlei ba ia nga marwei phin ym ieh 
Wow! Dohnud la thlieh shiteng por ia nga phin ieh? 

Phi wanrah ia ka bneng ha nga tang shiteng por seh? 

( UMiat u hiad ia ka snam ba mih na shyntur jong ka da la ki sla 
kti, u iam artad katba u dang doh na ka ngab bad shyllangmat 
jong ka; hangta u khmied la ki khmatsha bneng ban duwai). 
Hu. . .hu. ..hu...hu... Wow ko Blei Trai Kynrad! 

To sngap ia nga u briew nga duwai nga phirat 

Ko Blei kynrad nga la kular ban ym iakhlad! 

Bad kane ka baieit kaba nga la iapoikha 
Te da kumno kein ngan im haba khlem ma ka! 

Don jingmut aiu shuh khlem ka baieit jong nga? 

U Dawan Pala: 

Sngap noh pyrsa wat leit kren kumta! 

La thoh nusib jot ngin leh kumno sha? 

Jingim bad jing'iap ym dei ha phi ha nga 
Hynrei ha u Blei uba la mang ia ka! 

I pyrsa mynta sha duwar u Blei i la poi 
La dohnud rangbah to da pyneh, toi! 

U Miat Rynsut Pala: 

Wow ko mama! Nga long uba la tim 
Ba ha pyrthei marwei kumno kein ngan im, 

A! Phi Blei ki dken to wan hiar ha nga 
Ba ngan ioh pat ban iashem bad la ka tnga; 

Kumba long ka dustur, ngan shad sa ma nga 
Put ka Sharati ma phi Duhalia! 

{U Miat upynhiarsuki ia ka khlieh jong ka Latympang ha madan, 
bad u shad mastieh sawdong ka met jong ka ryngkatki ummat 
kthang. Raroh ki paidbah kishu peitseh ia kane ka jinglehjong 
u, tur u Khro Chadap). 

U Khro Chadap: 

Kein noh seh pyrsa ich ynnai pyndep shuh 
la ka dustur ka riti haba tnga kam don shuh! 

Ia noh ngin iarah ia i pyrsa sha jingthiah 

Ban pyndep niam rukom ban pynkhreh ka krong, 

Ka niam iap ngin leh ’iar padat ’iar syngkhong 
Knia ka khriam ngin pyndep shuwa ban leit thang. 

(U Miat um sngap bad shad beit sawdong jong ka metiap ka 
tnga bad u bteng la ka phawar). 

U Miat Rynsut Pala: 

Lada phi la kular ban ieit tang i'a nga 
Ko jingiap ngan bud ha lynti jong pha! 

Kumno mo baieit na phi ngan iakhlad 
Lada u Tngam na ka Wanduh um lah khlad! 

Ko Syiem thep mynsiem mynsiem jong phi ngan wad! 
Ngan pynpaw mynta A Blei! La kular ngan bat. 

(Hamar kata ka par ka waitlam kabaju wah ha kynroh, ka la 
hap kynsan bad dei ha ka khliehjong u Miat bad u la kyllon kram 
ha madan. Iladien kata u ieng kynsan badpyrshang ban shad 
biang, hynrei na ka jingtangon eh kata ka waitlam u la king 
bdiong ka khlieh bad u la kyllon kram halor ka shadem ka Syiem 
Latympang. Shaid tnid ka snam na ka khliehjong u. Shiphang u 
kyrthat iap bad u dkut mynsiem; barohjar ki shu sngap badpeit 
lyngngoh). 

Khorus: 

Kane te la dei ha la bishar ki Blei! 

La ha pyrthei kim shym ioh ban ialong kawei! 

Hynrei jingieit ka paw wat ha khmat ki Blei 
La rong noh i'a mynsiem ban iasoh lang kawei! 

Junom la junom sha lyndet ka pyrthei! 

Hai re hai kane te la dei ka mang Blei! 

Ki Duhalia: (Ki put id ka shyngwiang ryngkat ka sharati da ki 
sur bynnud katba ki khorus pat ki dang rwai kynud da ki sur 
pangnud). 

Khorus: 

Ka nam ka burom jong phi Syiem kynrad 
Junom kan iai sah ha pateng kan iai rah, 

Ka Latympang Chadap bad Miat Rynsut Pala 
Jingieit ba nylla ba la paw da shisha 
Ka Pung Syiem kan khana bad Pyntha Latuba! 

U maw niam jait Chadap bad u Mo-Le-tno 

Ba ka knia Ryngkew kan iai neh kumto 
Wat u Lum Sehlama ruh u don ka khana 
Ba ka Syiem Latympang ka la jop ha ka thong 
Ban sah ha ka nam ba hok ieng rasong 
(Ki kynud suki jai ) 

Syiem Latympang to iai im junom 
Syiem Latympang to iai im junom! 

